Menteri Luar Ecuador letak jawatan

MOSCOW, 2 April- Menteri Luar Negeri Ecuador, Juan Carlos Holguin telah mengumumkan peletakan jawatannya atas sebab peribadi."Atas sebab peribadi, saya mengemukakan peletakan jawatan saya daripada jawatan Menteri Luar Negeri dan Mobiliti Manusia," kata Holguin di Twitter pada hari Sabtu.Menteri itu berkata, dalam amanatnya, beliau sentiasa bertindak adil dan mengikut undang-undang, demi menjaga kepentingan negeri.

(Presiden Ecuador Guillermo Lasso (kanan) dan Juan Carlos Holguin / FOTO AFP)

Presiden Ecuador Guillermo Lasso berkata, jawatan Holguin akan digantikan oleh Menteri Alam Sekitar, Air dan Peralihan Ekologi Gustavo Manrique Miranda sebagai menteri luar negeri yang baharu. -REUTERS


Dua maut, terjun dari belon udara panas

(Tangkap layar video tular kejadian belon udara panas terbakar di Teotihuacan / YOUTUBE)

MEXICO CITY, 2 April- Dua orang maut apabila terjun daripada belon udara panas yang terbakar di kawasan tapak arkeologi terkenal Teotihuacan berhampiran Mexico City terbakar.“Penumpang itu melompat keluar dari belon,” kata kerajaan negeri Mexico dalam satu kenyataan, sambil menambah seorang kanak-kanak melecur akibat kebakaran itu.Mangsa yang maut adalah seorang wanita berusia 39 tahun dan seorang lelaki berusia 50 tahun.Manakala kanak-kanak itu telah mengalami luka bakar tahap dua di muka serta patah tulang paha kanan.Bagaimanapun kerajaan negeri tidak tidak menyatakan sama ada terdapat penumpang lain di atas belon itu.Video yang disiarkan di media sosial menunjukkan gondola belon itu terbakar, di langit yang sangat cerah.Beberapa pengendali pelancongan menawarkan perkhidmatan belon udara panas di Teotihuacan, kira-kira 45 batu (70 kilometer) timur laut Mexico City, dengan harga sekitar AS$150.Teotihuacan ialah destinasi pelancongan yang popular, menempatkan Piramid Matahari dan Bulan, serta Avenue of the Dead, monumen zaman pra-Columbus. -AFP


Taliban tahan tiga warga Britain

(Bintang YouTube Miles Routledge adalah antara tiga warga Britain yang ditahan Taliban / TWITTER)

LONDON, 2 April- Tiga lelaki warga Britain telah ditahan oleh Taliban di Afghanistan.Kumpulan NGO, UK Presidium Network mengesahkan perkara itu pada Sabtu.Kumpulan itu berkata di Twitter mereka telah berhubung rapat dengan dua keluarga mangsa."Kami bekerja keras untuk berhubung dengan warga Britain yang ditahan di Afghanistan melalui kaunselor dan kami menyokong keluarga mereka," tambah kementerian luar UK dalam satu kenyataan.Scott Richards dari UK Presidium Network memberitahu Sky News: "Kami percaya mereka berada dalam keadaan sihat dan mendapat layanan baik."Kami tidak mempunyai sebab untuk mempercayai mereka telah diberikan layanan buruk seperti penyeksaan dan kami diberitahu bahawa mereka berada dalam keadaan baik."Dua daripada mangsa dipercayai telah ditahan oleh Taliban sejak Januari.Bagaimanapun, tidak diketahui berapa lama mangsa ketiga ditahan.Laporan media menyebut ketiga-tiga mangsa adalah sukarelawan perubatan Kevin Cornwell, 53, pengurus hotel petugas bantuan yang tidak dinamakan dan bintang YouTube Miles Routledge.Presidium di Twitter menggesa Taliban untuk membebaskan kesemua lelaki tersebut dan menganggap penahanan tersebut sebagai salah faham.Tahun lalu Taliban membebaskan seorang jurukamera televisyen veteran dan empat lagi warga Britain yang ditahan selama enam bulan.Kementerian luar Britain berkata kelima-lima mereka "tidak mempunyai peranan dalam kerja kerajaan UK di Afghanistan dan mengabaikan larangan perjalanan ke Afghanistan.""Ini adalah satu kesilapan," tambahnya.Pada masa itu, jurucakap kerajaan Afghanistan Zabihullah Mujahid menuduh rakyat Britain "menjalankan aktiviti yang bertentangan dengan undang-undang negara dan tradisi rakyat Afghanistan"."Selepas pertemuan antara IEA (Emiriah Islam Afghanistan) dan Britain, mereka dibebaskan... dan diserahkan kepada negara asal mereka," katanya.“Mereka berjanji untuk mematuhi undang-undang Afghanistan, tradisi dan budaya rakyatnya dan tidak akan melanggarnya lagi,” tambahnya.Taliban kembali berkuasa pada Ogos 2021 dan sejak itu mencetuskan kemarahan global gara-gara polisinya yang terlampau keras terhadap golongan wanita.-AFP

(Sukarelawan perubatan Kevin Cornwell adalah antara tiga warga Britain yang ditahan Taliban / TWITTER)


Angka kematian tanah runtuh Ecuador meningkat kepada 27

QUITO, 2 April- Jumlah mangsa korban tanah runtuh di Ecuador telah meningkat kepada 27 orang, kata pihak berkuasa, sambil menambah bahawa pasukan penyelamat masih mencari berpuluh-puluh orang yang hilang selepas tragedi itu berlaku hampir seminggu lalu.Berikutan hujan lebat, sebahagian besar lereng gunung runtuh lewat Ahad lalu dan menimbus sebahagian bandar Alausi, memusnahkan dan merosakkan sekurang-kurangnya 163 rumah, kata pegawai.Pasukan penyelamat telah menghabiskan enam hari terakhir menggali runtuhan di bandar selatan kira-kira 180 batu (300 kilometer) selatan ibu kota Quito mencari berpuluh-puluh orang, dengan jumlah kematian semakin meningkat.Pada hari Jumaat, Sekretariat Pengurusan Risiko berkata, 23 orang telah meninggal dunia, 38 cedera dan 67 masih hilang.Tetapi pada hari Sabtu jumlahnya telah meningkat "27 kematian yang disahkan selepas runtuhan," kata pejabat pendakwa raya negara di Twitter.

Pegawai berkata, pasukan penyelamat masih mencari orang yang hilang, walaupun tidak dapat dipastikan jumlahnya.Wilayah yang sama dilanda gempa bumi lebih seminggu sebelum itu yang mengakibatkan 15 orang terbunuh.Selepas berbulan-bulan hujan lebat, kerajaan minggu lalu mengisytiharkan darurat selama dua bulan di 13 daripada 24 wilayah di negara itu, membolehkan sumber ekonomi diagihkan semula ke kawasan terjejas. -AFP


Berebut tepung percuma, polis Pakistan lepas gas pemedih mata

(Tangkap layar anggota keselamatan memantau keadaan/Foto Reuters)

PESHAWAR, 2 April- Polis Pakistan melepaskan tembakan ke udara, selain gas pemedih mata, bagi menyuraikan orang ramai yang berebut-rebut mendapatkan tepung percuma di Stadium Kriket Hayatabad, pada Sabtu. Menteri Makanan, Khyber Pakhtunkhwa Fazal Elahi Khan tidak bersetuju dengan kaedah pemberian bantuan berkenaan.Sebaliknya, menyarankan kerajaan memberi wang tunai. Katanya, penggunaan kawasan lapang untuk mengagihkan bantuan makanan itu menarik perhatian ramai dan sukar untuk mengawal keadaan. "Apabila anda memilih kawasan lapang maka ia menarik sebilangan besar orang dan menjadi sukar untuk kerajaan mengawal mereka."Itulah yang berlaku di Hayatabad, di mana orang ramai hilang kesabaran dan mula merompak dan merosakkan infrastruktur berharga," katanya.

(Orang ramai dilihat melarikan diri dengan membawa beg berisi tepung di atas kepala/Foto Reuters)

Insiden yang sama juga berlaku di daerah Shangla dan Swat sebelum ini.Sekurang-kurangnya 16 orang terbunuh dalam rempuhan untuk mendapatkan bantuan makanan tersebut.-REUTERS


Krisis perumahan, ribuan orang protes di Portugal

LISBON, 2 April- Ribuan orang memenuhi jalan di Lisbon dan bandar-bandar lain di seluruh Portugal, pada Sabtu.Ia sebagai protes berhubung kenaikan sewa dan harga rumah, yang menyukarkan orang ramai untuk memenuhi keperluan hidup mereka. "Terdapat krisis perumahan yang besar hari ini. Ini adalah kecemasan sosial," kata Rita Silva, dari kumpulan perumahan Habita, pada protes di Lisbon. Sewa di Lisbon, kawasan yang menjadi tumpuan pelancong, melonjak 65 peratus sejak 2015 dan harga jualan meningkat 137 peratus dalam tempoh itu.Angka dari Confidencial Imobiliario, yang mengumpul data mengenai perumahan pula, menunjukkan sewa meningkat 37 peratus pada tahun lepas sahaja, lebih daripada di Barcelona atau Paris, menurut syarikat data hartanah lain, Casafari.Keadaan itu sememangnya menyukarkan terutama bagi golongan muda.

(Gaji rendah dan sewa yang tinggi menjadikan Lisbon sebagai bandar ketiga paling tidak berdaya maju di dunia untuk didiami/Foto Reuters)

Dalam pada itu, gaji rendah dan sewa yang tinggi menjadikan Lisbon sebagai bandar ketiga paling tidak berdaya maju di dunia untuk didiami, menurut kajian oleh broker insurans CIA Landlords. Kadar inflasi semasa Portugal iaitu sebanyak 8.2 peratus telah memburukkan lagi masalah ini."Dengan gaji saya yang lebih tinggi daripada gaji purata di Lisbon, saya tetap tidak mampu menyewa flat kerana ia terlalu mahal," kata Nuncio Renzi, seorang eksekutif jualan dari Itali yang tinggal di ibu negara.-REUTERS


Puting beliung badai Arkansas ragut 2 nyawa, puluhan lagi cedera

ARKANSAS, 1 April - Puting beliung ganas membadai Little Rock, Arkansas, dan bandar-bandar berdekatan semalam.Bencana itu meragut sekurang-kurangnya dua nyawa  dan menyebabkan puluhan lagi cedera.Bencana tersebut turut mendatangkan kerosakan pada bumbung dan dinding sebilangan besar bangunan sehingga menyebabkan banyak kenderaan terbalik serta menumbangkan pokok dan menjejas bekalan elektrik di wilayah tersebut.Selang beberapa jam kemudian, satu lagi ribut kencang membadai utara Illinois yang turut menyebabkan bumbung sebuah auditorium runtuh ketika sebuah kumpulan pemain gitar rancak sedang membuat persembahan di atas pentas.Seorang terkorban manakala 28 lagi dikejarkan ke hospital. Lima daripada mereka cedera parah, kata ketua bomba di Belvidere, Shawn Schadle.

Beliau menambah sekitar 260 orang menghadiri konsert di panggung persembahan Apollo Theatre yang terletak di bandar itu.Gabenor Arkansas Sarah Huckabee Sanders berkata dalam satu sidang media bahawa puting beliung itu menyebabkan sekurang-kurangnya mengorbankan dua nyawa di Wynne, terletak sekitar 160 kilometer dari timur Little Rock, berdekatan dengan sempadan Tennessee.Ketika kejadian hampir 30 orang mengalami kecederaan di Little Rock dibawa ke hospital oleh jabatan bomba dan kakitangan kecemasan lain  kata Datuk Bandar Frank Scott Jr.Pihak polis menyatakan beberapa bahagian hujung barat bandar tersebut paling teruk terjejas - REUTERS


Britain setuju sertai pakatan perdagangan Trans-Pasifik

LONDON/TOKYO, 1 April - Britain pada Jumaat berkata negara itu telah memuktamadkan untuk menyertai pakatan perdagangan trans-Pasifik 11 negara yang melibatkan Jepun dan Australia.Britain mengangapp penyertaan itu kerana ingin memperkukuhkan hubungan di rantau berkenaan serta membina rantaian perdagangan globalnya selepas meninggalkan Kesatuan Eropah (EU).Perdana Menteri Rishi Sunak berkata Britain bersetuju untuk menyertai Perjanjian Komprehensif dan Progresif bagi Perkongsian Trans-Pasifik (CPTPP), dalam satu langkah yang dikatakan pejabatnya sebagai perjanjian perdagangan terbesar sejak Brexit. "Menyertai blok perdagangan CPTPP meletakkan UK di tengah-tengah kumpulan ekonomi Pasifik yang dinamik dan berkembang," kata Sunak dalam satu kenyataan.Sunak menambah perjanjian itu menunjukkan "manfaat ekonomi sebenar daripada kebebasan pasca-Brexit kami." Britain berusaha untuk membina hubungan perdagangan global selepas keluar dari EU pada 2020 dan melihat untuk beralih ke arah ekonomi yang jauh dari segi geografinya tetapi berkembang pesat. Ia mengeratkan hubungannya di Indo-Pasifik kerana rangka kerja dasar luarnya menjadikan China sebagai "cabaran penentu zaman".Anggota CPTPP lain ialah Brunei, Kanada, Chile, Malaysia, Mexico, New Zealand, Peru, Singapura dan Vietnam. Britain ialah anggota baharu pertama yang menyertai kumpulan itu.Menurut Britain perjanjian itu, akan mengurangkan tarif ke atas kereta, minuman keras dan produk tenusu, akan meningkatkan ekonomi sebanyak £1.8 bilion (RM9.84 bilion) setiap tahun dalam jangka panjang – angka yang boleh meningkat apabila lebih banyak negara menyertai pakatan itu.Britain bersetuju dengan perjanjian perdagangan baharu pasca-Brexit dengan Australia dan New Zealand, dan bersetuju dengan FTA dengan Jepun pada 2020. Negara itu juga sedang berbincang dengan Kanada dan Mexico mengenai FTA baharu, selepas ia melancarkan perjanjian perdagangan EU sebelumnya pada akhir 2020. - REUTERS


Trump bersedia lawan pertuduhan terhadap dirinya

WASHINGTON, 1 April - Bekas Presiden Amerika Syarikat (AS), Donald Trump terkejut dengan pendakwaan yang dilakukan pasukan undang-undang ke atas dirinya, namun beliau bersedia melawan semua pertuduhan berkenaan.Trump yang berusia 76 tahun masih berharap dirinya dapat menawan semula Washington pada 2024.Melalui media sosialnya 'Truth Social', Trump berkata 'ganggu pilihanraya, mahkamah kangaroo'.Trump akan diambil cap jari dan gambarnya di mahkamah Manhattan pada petang Selasa sekali gus sebagai presiden AS pertama yang berdepan tuduhan jenayah.Trump turut mendakwa jadi 'mangsa politik', mungkin ditahan esok kata salah seorang peguam beliau, Joe Tacopina.Kes yang dibawa oleh peguam daerah Manhattan Alvin Bragg itu merupakan cabaran undang-undang yang besar melibatkan bekas presiden itu yang mungkin mengaku tidak bersalah.Sementara itu, Donald Trump kini berada di kediaman mewahnya di Mar-a-Lago di Florida, pada mulanya terkejut dengan dakwaan pertuduhan berkenaan dan dia kini berada keadaan bersedia untuk melawan perkara terbabit. - AFP


FIFA pertimbang sekatan lepas Indonesia hilang hak penganjuran

JAKARTA, 1 April - Persekutuan Bola Sepak Antarabangsa (FIFA) sedang mempertimbangkan sekatan terhadap Indonesia selepas melucutkan hak penganjuran negara itu sebagai tuan rumah Piala Dunia Bawah 20 tahun, kata Ketua Persatuan Sepak Bola Seluruh Indonesia (PSSI) Erick Thohir pada Jumaat. FIFA menarik balik hak penganjuran Indonesia berikutan kemarahan beberapa ahli politik di negara yang majoritinya beragama Islam berhubung penyertaan Israel. FIFA mengambil tindakan itu selepas PSSI berkata ia telah membatalkan undian untuk kejohanan tersebut kerana gabenor Bali meminta supaya pasukan Israel disingkirkan sebagai sokongan kepada Palestin.Penyingkiran itu menimbulkan kemarahan dan kekecewaan di kalangan peminat dan pemain di negara Asia Tenggara yang cukup fanatik dengan sukan itu.Erick pada sidang akhbar memberitahu sekatan terbesar yang mungkin dikenakan oleh FIFA ialah termasuk menghalang Indonesia daripada bersaing di peringkat antarabangsa.“Saya sedang berusaha keras untuk berunding semula dengan FIFA supaya dapat mengelak daripada sekatan,” katanya.Presiden Indonesia Joko Widodo tidak mahu negara itu "diasingkan" daripada dunia bola sepak.Erick menambah, Widodo juga mengarahkan PSSI melakukan transformasi ke atas sukan itu di Indonesia selepas hak penganjuran ditarikBagaimanapun FIFA tidak memberi sebarang maklum balas lanjut setakat ini. - REUTERS


Hakim Mahkamah Dunia tetapkan AS tidak sah beku aset Iran

(Bangunan Mahkamah Dunia dari luar/FOTO REUTERS)

THE HAGUE, 1 April - Hakim di Mahkamah Keadilan Antarabangsa (ICJ) pada Khamis memutuskan bahawa Washington secara tidak sah membenarkan mahkamah membekukan aset beberapa syarikat Iran.Hakim juga mengarahkan agar Washington membayar pampasan namun jumlah itu akan ditentukan kemudian. Bagaimanapun, ICJ berkata ia tidak mempunyai bidang kuasa ke atas AS$1.75 bilion (kira-kira RM7.7 bilion) dalam aset dibekukan daripada bank pusat Iran. Keputusan itu menolak "sebahagian besar kes Iran" terutamanya yang melibatkan aset bank pusat, kata Pemangku Penasihat Undang-undang Rich Visek dari Jabatan Negara AS dalam satu kenyataan."Ini adalah kemenangan besar bagi AS dan mangsa keganasan tajaan Iran," tambah Visek. Dalam akaun Twitternya, Kementerian Luar Iran, berkata keputusan itu adalah bukti “pencabulan dan hak Iran oleh kerajaan AS".Keputusan itu dibuat di saat ketegangan antara Amerika Syarikat dan Iran selepas serangan “tit-for-tat” membabitkan tentera yang disokong Iran dan kakitangan AS di Syria pada minggu lalu. Hubungan tegang selepas percubaan untuk memulihkan perjanjian nuklear 2015 antara Iran dan kuasa besar dunia terhenti, serta ketika dron Iran digunakan oleh Rusia terhadap Ukraine.

Kes di hadapan ICJ, yang juga dikenali sebagai Mahkamah Dunia, pada mulanya dibawa oleh Tehran terhadap Washington pada 2016.AS didakwa melanggar perjanjian persahabatan 1955 dengan membenarkan mahkamah AS membekukan aset syarikat Iran. Wang itu akan diberikan sebagai pampasan kepada mangsa serangan pengganas. Bagaimanapun Republik Islam menafikan memberi sokongan terhadap aktiviti keganasan antarabangsa. Perjanjian persahabatan 1950-an telah ditandatangani lama sebelum Revolusi Islam Iran 1979, yang menggulingkan pemimpin disokong AS, dan seterusnya memutuskan hubungan AS-Iran. Washington akhirnya menarik diri daripada perjanjian itu pada 2018. Namun begitu, ICJ memutuskan bahawa ia telah ditetapkan ketika pembekuan aset syarikat."Mahkamah telah membuat kesimpulan bahawa Amerika Syarikat melanggar perjanjian di bawah ... perjanjian persahabatan," kata ketua hakim Kirill Gevorgian.Beliau menambah bahawa Iran berhak mendapat pampasan dan mempunyai tempoh 24 bulan untuk bersetuju dengan jumlah yang ditentukan.Jika tidak berjaya dengan pampasan tersebut, mahkamah akan memulakan prosiding baharu untuk menentukan pampasan.- REUTERS


Kapal tangki milik Denmark dirampas lanun ditemui selamat

FREDERICIA, DENMARK, 1 April - Tentera laut Perancis pada Jumaat mengiringi sebuah kapal tangki milik Denmark ke pelabuhan di Teluk Guinea selepas ditinggalkan oleh lanun dan menculik beberapa anak kapal, kata pemilik kapal berkenaan.Kapal tangki minyak dan kimia yang membawa bersama 16 anak kapal itu diserang lima individu bersenjata di 225 kilometer (140) batu ke barat Port Pointe-Noire di Republik Congo.Lanun telah meninggalkan kapal tangki itu pada Khamis lalu dengan menculik beberapa anak kapal bersama mereka, kata syarikat perkapalan Denmark Monjasa semalam."Kami telah mendapatkan kapal dan kru kapal dengan selamat. Sekarang ini kami dikawal oleh Angkatan Laut Perancis," kata Ketua Operasi Svend Stenberg Molholt dalam sebuah wawancara.Semua anak kapal berada dalam keadaan sihat dan akan dibawa semula ke Lome, Togo kata Molholt.Bagaimanapun, syarikat terbabit tidak mendedahkan jumlah sebenar anak kapal yang hilang.Syarikat Monjasa berkata pihaknya kini masih menunggu untuk dihubungi oleh penculik dan akan terus bekerjasama rapat dengan pihak berkuasa tempatan untuk memastikan kapal itu kembali ke destinasi asal dengan selamat.Tiada kerosakan dilaporkan pada kapal tangki terbabit. - REUTERS


Hong Kong tolak laporan AS kritik tindakan keras terhadap kebebasan

HONG KONG, 1 April- Hong Kong hari ini dengan tegas menolak penemuan dalam laporan kerajaan Amerika Syarikat (AS) yang mendakwa kepentingan AS terancam dan Beijing terus melemahkan kedaulatan undang-undang dan kebebasan di wilayah itu di bawah tindakan keras keselamatan negara.Laporan Akta Dasar Hong Kong 2023 AS diterbitkan Jabatan Negara AS, berkata pihak berkuasa China dan Hong Kong 'terus menggunakan 'keselamatan negara' sebagai asas luas dan kabur bagi menjejaskan kedaulatan undang-undang serta hak dan kebebasan yang dilindungi'.Laporan itu juga mencatatkan penurunan jumlah warga AS di Hong Kong daripada 85,000 pada 2021, kepada sekitar 70,000 akibat beberapa faktor, termasuk sekatan COVID-19 yang ketat dan keselamatan negara.Dokumen itu juga menjelaskan, China semakin banyak menggunakan kuasa polis dan keselamatan di Hong Kong, menyebabkan warga AS yang mengkritik republik itu secara terbuka, berisiko ditahan, diusir atau didakwa di Hong Kong.Empat puluh daripada 100 senator AS menaja bersama resolusi awal bulan ini, menggesa maklum balas kerajaan AS yang kuat terhadap sebarang usaha China bagi mengekang perbezaan pendapat di Hong Kong, termasuk penggunaan sekatan dan alat lain."Pihak berkuasa Hong Kong berterusan menahan dan mendakwa orang ramai kerana penyataan politik aman yang mengkritik kerajaan tempatan dan pusat, termasuk menyiar dan memajukan siaran media sosial," menurut laporan itu.China menguatkuasakan undang-undang keselamatan negara ke atas Hong Kong pada Jun 2020, tanpa sebarang proses perundangan atau rundingan tempatan, melarang jenayah seperti subversif dengan kemungkinan dipenjara seumur hidup.Pihak berkuasa berkata, keadaan selepas protes prodemokrasi yang berlarutan pada 2019, yang antara desakannya ialah demokrasi penuh, dipulihkan menerusi undang-undang berkenaan.Rejimen keselamatan lebih ketat di bandar itu dengan Presiden China, Xi Jinping melaksanakan tindakan keras terhadap perbezaan pendapat sejak sedekad lalu, memenjarakan pengkritik dan pembela hak asasi manusia.Jurucakap kerajaan Hong Kong menerusi kenyataan, menjelaskan 'sangat tidak bersetuju dan tegas menolak kenyataan tidak berasas serta putar belit fakta' dalam laporan berkenaan.Katanya, tugasan menjaga keselamatan negara adalah 'kepentingan utama' dan semua pihak tertakluk di bawah undang-undang, tanpa mengira pendirian atau latar belakang politik."Cubaan AS menjejaskan kestabilan dan kemakmuran Hong Kong hanya akan mendedahkan kelemahan dan hujah salah, selain ditakdirkan untuk gagal," katanya.Lebih 230 orang ditahan susulan dakwaan tindakan membahayakan keselamatan negara sejak 2020, termasuk 47 demokrat terkemuka yang kini memerangi tuduhan konspirasi subversif dalam perbicaraan penting yang akan berterusan selama beberapa bulan. - REUTERS

(Seorang penyokong bergelut dengan polis di bangunan Mahkamah Majistret Kowloon Barat semasa perbicaraan ke atas 47 aktivis pro-demokrasi yang didakwa dengan konspirasi melakukan subversif di bawah undang-undang keselamatan negara/ REUTERS)


10 pesawat China lintasi garisan median Selat Taiwan

(Jet pejuang China telah melintasi garis tengah Selat Taiwan/ AFP)

TAIPEI. 1 April- Sepuluh pesawat China melintasi garisan median Selat Taiwan, sempadan tidak rasmi antara kedua-dua pihak, menurut Kementerian Pertahanan Taiwan hari ini ketika Beijing meneruskan aktiviti ketenteraan berhampiran pulau itu.Sembilan jet pejuang China dan satu dron tentera melintasi garis tengah dalam tempoh 24 jam hingga 6 pagi pada Sabtu (2000 GMT pada Jumaat), kata kementerian itu dalam laporan hariannya mengenai aktiviti ketenteraan China.Taiwan menghantar pesawat untuk memberi amaran kepada China, manakala sistem peluru berpandu memantau mereka, kata kementerian itu.Taiwan yang didakwa China sebagai wilayahnya sendiri walaupun mendapat bantahan, telah mengadu dalam beberapa tahun kebelakangan ini mengenai misi hampir setiap hari oleh tentera udara China berhampiran pulau yang ditadbir secara demokrasi, kebiasaannya di bahagian barat daya zon pengenalan pertahanan udaranya.Beijing mengancam tindakan balas yang tidak ditentukan jika Presiden Taiwan Tsai Ing-wen, yang kini mengunjungi benua Amerika, bertemu Speaker Dewan Perwakilan Amerika Syarikat (AS), Kevin McCarthy.Mereka dijangka bertemu di Los Angeles dalam perjalanan pulang ke Taipei bulan ini dari Amerika Tengah.

China memulakan 'permainan perang' di sekitar Taiwan pada Ogos lalu itu ketika Nancy Pelosi ketika itu Speaker Dewan Perwakilan AS melawat Taipei, dan meneruskan aktiviti ketenteraan berhampiran Taiwan, walaupun dalam skala dikurangkan.Seorang pegawai kanan Taiwan memberitahu Reuters minggu ini China tidak mungkin mengulangi latihan besar seperti itu, tetapi semua persiapan dibuat sekiranya China bertindak tidak rasional.Sementara itu, sembilan pesawat China melintasi garisan median pada Jumaat menjalankan rondaan kesediaan tempur, satu langkah yang menurut Kementerian Pertahanan Taiwan telah sengaja menimbulkan ketegangan dan menjejaskan keamanan dan kestabilan. - REUTERS


Indonesia, Rusia meterai perjanjian ekstradisi

NUSA DUA, 1 April-Indonesia dan Rusia memeterai perjanjian kerjasama ekstradisi bagi membanteras jenayah rentas sempadan sekali gus memperkukuhkan hubungan dua hala kedua-dua negara.Menteri Keadilan Rusia Konstantin Chuychenko hadir di Bali bagi menandatangani perjanjian itu dengan Menteri Undang-undang dan Hak Asasi Manusia Indonesia Yasonna H. Laoly.Menurut Laoly, perjanjian itu akan memudahkan kerjasama kedua-dua negara dalam membanteras jenayah rentas sempadan seperti jenayah siber, pengubahan wang haram, dadah dan rasuah.Perjanjian ekstradisi itu adalah yang pertama antara Indonesia dengan negara Eropah.Sejak 2017, Indonesia telah menyampaikan empat permintaan ekstradisi kepada Rusia.Indonesia menjalin hubungan diplomatik dengan Rusia sejak 1950 dan hubungannya kekal baik meskipun tercetusnya perang di Ukraine.Presiden Indonesia Joko Widodo juga melakukan lawatan ke Moscow dan Kyiv pada tahun lalu dalam usaha untuk mengadakan semula rundingan damai dan mencari jalan bagi menyalurkan bekalan bijirin kepada pasaran sejagat.-VOAnews.com

(Perjanjian kerjasama ekstradisi ditandatangani antara Indonesia dan Rusia/FOTO VOAnews.com)


Enam krew hilang selepas kapal diserang lanun di Teluk Guinea

(Pantai Teluk Guinea di Keta, Ghana pada 8 Ogos 2022/ REUTERS)

DOUALA (Cameroon), 1 April- Sebuah kapal Denmark yang diserang lanun di Teluk Guinea telah ditemukan semula, menurut Tentera Laut Perancis dan pemilik kapal itu pada Jumaat.Agensi Anadolu melaporkan, kejadian berlaku ketika kapal itu dalam pelayaran menuju ke Nigeria. Turut ditemukan beberapa anak kapal.Menurut penyelamat, tiga krew didapati cedera ringan."Enam anak kapal telah diculik oleh lanun," menurut kenyataan pihak penyelamat tanpa mendedahkan jumlah sebenar anak kapal yang ditemukan.Kapal tangki minyak dan kimia yang membawa bersama 16 anak kapal itu diserang lima individu bersenjata pada Sabtu ketika berada di 225 kilometer (140 batu) ke barat Port Pointe-Noire di Republik Congo, kata pemilik kapal berkenaan.Syarikat Monjasa berkata pihaknya akan terus bekerjasama rapat dengan pihak berkuasa tempatan untuk memastikan kapal itu akan kembali ke destinasi asal dengan selamat.Teluk Guinea, laluan maritim antara Senegal dan Angola sudah sekian lama menjadi lokasi kegiatan lanun.  -BERNAMA


Cuaca buruk, puting beliung dijangka berlaku di AS sehingga minggu depan

IOWA, 1 April- Dua puting beliung melanda Keota ketika ribut besar itu bergerak ke timur Amerika Syarikat (AS) pada Jumaat.Kejadian itu dirakam pengguna jalan raya yang berada berhampiran kawasan tersebut.Sementara itu, kejadian puting beliung berasingan turut berlaku di Little Rock, Arkansas, semalam yang merosakkan bangunan dan menyebabkan ratusan penduduk cedera.Bencana itu mengakibatkan bumbung dan dinding bangunan diterbangkan, pokok tumbang dan kenderaan terbalik.

(Video dua puting beliung melanda Keota dirakam oleh Joshua Kublnick dari dalam kenderaannya)

Perkhidmatan Cuaca Kebangsaan mengesan lebih daripada 20 laporan puting beliung yang belum disahkan, kebanyakannya di Arkansas dan Iowa.Puluhan juta rakyat AS di Great Plains, Midwest, termasuk bahagian selatan dan timur negara itu diberi amaran cuaca buruk yang berbahaya, dijangka berlaku dari petang Jumaat sehingga minggu depan.Selain Arkansas, selatan Missouri, barat Kentucky dan barat Tennessee dianggap berisiko paling tinggi dilanda ribut petir yang boleh menghasilkan puting beliung ganas, hujan batu besar dan angin kencang.-REUTERS


Gunung berapi Nevado del Ruiz di Colombia kemungkinan meletus kembali

(Gunung berapi Nevado del Ruiz mengeluarkan awan abu di Manizales, Colombia/ AFP)

BOGOTA, 1 April- Aktiviti seismik dilaporkan meningkat di gunung berapi Nevado del Ruiz yang mengorbankan 25,000 orang 38 tahun lalu, kata pihak berkuasa semalam dan memberi amaran mengenai kemungkinan letusan baharu.Letusan 1985 dianggap bencana alam paling teruk dalam sejarah Colombia dan antara letusan gunung berapi paling maut pada abad ke-20.Kementerian Perlombongan dalam satu kenyataan berkata, terdapat peningkatan ketara dalam aktiviti seismik baru-baru ini, manakala perkhidmatan geologi SGC Colombia memberi amaran mengenai kemungkinan letusan dalam beberapa hari atau minggu akan datang.Presiden Gustavo Petro pula dalam ciapan Twitter berkata: "Kami mempunyai amaran jingga kerana perubahan dalam seismologi di gunung berapi Ruiz. Datuk Bandar mesti menyediakan protokol untuk keadaan berjaga-jaga ini."Menurut unit pengurusan risiko bencana UNGRD Colombia, tahap jingga bermaksud kemungkinan letusan lebih besar daripada mana-mana dalam dekad lalu.Gunung setinggi 5,300 meter di barat Colombia adalah antara gunung berapi di Lingkaran Api, laluan di sekitar lembangan Pasifik yang dicirikan oleh gunung berapi aktif dan gempa bumi yang kerap.

Pada 13 November 1985, ia mengeluarkan terlalu banyak haba sehingga mencairkan salji yang menutupi gunung itu.Ini mencetuskan dinding lumpur yang melata yang menelan bandar Armero, membunuh separuh daripada 50,000 penduduknya.SGC berkata satu lagi letusan adalah kebarangkalian pihak berkuasa mesti bersedia, namun menggesa penduduk untuk bertenang tetapi mengikuti perkembangan terkini. - AFP


PBB mula terima permohonan perlombongan laut dalam, Julai ini

(Aktivis Greepeace dari New Zealand dan Mexico membantah kehadiran kapal perlombongan laut dalam Hidden Gem di perairan Manzanillo, Mexico pada 16 November 2022/ REUTERS)

NEW YORK, 1 April- Pihak Berkuasa Dasar Laut Antarabangsa (ISA) akan mula menerima permohonan pada Julai daripada syarikat yang ingin melombong dasar lautan, keputusan yang dibuat selepas badan Pertubuhan Bangsa-Bangsa (PBB) itu membahaskan piawaian amalan baharu dan kontroversi berkenaan selama dua minggu.Perlombongan laut dalam akan mengekstrak kobalt, tembaga, nikel dan mangan - bahan bateri utama - daripada batu bersaiz kentang yang dipanggil "nodul polimetal" di dasar lautan pada kedalaman empat hingga enam kilometer.Ia banyak terdapat di Zon Clarion-Clipperton (CCZ) di Lautan Pasifik Utara antara Hawaii dan Mexico.Majlis pentadbiran ISA merumuskan draf keputusan pada Khamis selepas bermesyuarat di Jamaica yang membenarkan syarikat mengemukakan permohonan permit bermula 9 Julai, menurut salinan yang dilihat oleh Reuters.Kakitangan ISA kemudiannya mempunyai tiga hari bekerja untuk memaklumkan kepada majlis.Majlis merancang untuk bermesyuarat secara maya sebelum Julai untuk membahaskan secara lanjut sama ada kelulusan permohonan sedemikian boleh ditangguhkan sebaik sahaja diterima, menurut dokumen itu."Hasil yang sangat tidak bertanggungjawab ini adalah satu peluang yang sia-sia untuk menghantar isyarat jelas ... bahawa era kemusnahan lautan sudah berakhir", kata Louisa Casson dari Greenpeace, yang menentang amalan itu sebahagiannya disebabkan kebimbangan ia boleh membahayakan ikan paus dan hidupan liar lain.Metals Co, yang mempunyai perjanjian untuk membekalkan logam kepada Glencore Plc, adalah antara paling menonjol menyokong amalan berkenaan.Eksekutifnya berulang kali menyatakan mereka percaya perlombongan laut dalam akan memberi kesan yang kurang daripada perlombongan tradisional untuk logam bateri di darat.China adalah peneraju dalam penerokaan perlombongan laut dalam. Chile, Perancis, Palau dan Fiji, antara negara lain menggesa moratorium global terhadap amalan itu, menegaskan kebimbangan alam sekitar dan kekurangan data saintifik mencukupi. - REUTERS


'Pengganas api' didakwa cetus kebakaran di utara Sepanyol

ASTURIAS, 1 April- Kebakaran hutan yang melanda lebih 90 kawasan di utara Sepanyol didakwa dicetuskan dengan sengaja oleh individu tidak bertanggungjawab yang digelar oleh pemimpin wilayah itu sebagai 'pengganas api'.Lebih 600 anggota bomba telah dikerahkan untuk memadam kebakaran dan penduduk di beberapa bandar telah dipindahkan.Kejadian itu menyebabkan polis terpaksa menutup jalan dan lebuh raya."Mereka membakar Asturias kami. Kami sedang berhadapan dengan pengganas sebenar yang membahayakan nyawa, pekan dan bandar," kata Adrian Barbon, ketua kerajaan wilayah Asturias menerusi Twitternya.

(Seorang anggota bomba berada di kawasan hutan yang terbakar untuk operasi memadam kebakaran / Foto REUTERS)

Berpuluh-puluh kebakaran telah dipadamkan sejak dua hari lalu oleh perkhidmatan kecemasan di Asturias dibantu pasukan dari wilayah Cantabria.Sementara itu polis telah membuka beberapa kertas siasatan namun individu bertanggungjawab masih belum dikenal pasti.Lebih banyak kebakaran hutan dijangka berlaku tahun ini selepas musim sejuk yang luar biasa kering merentasi bahagian selatan Eropah.Ia juga turut disumbangkan oleh faktor peningkatan suhu akibat perubahan iklim.-REUTERS


8 ditemukan mati menyeberang ke AS dari Kanada

MONTREAL, 1 April- Lapan orang termasuk dua kanak-kanak ditemukan mati di paya berhampiran sempadan Kanada-AS selepas cuba menyeberang secara haram ke Amerika Syarikat, kata polis.Mayat mereka ditemukan berhampiran bot yang karam milik seorang lelaki yang hilang dari komuniti Akwesasne Mohawk, lapor pegawai."Seramai lapan mayat kini telah ditemukan dari perairan," kata ketua polis tempatan Shawn Dulude pada sidang akhbar.Enam orang awal daripada dua keluarga, seorang berketurunan Romania dengan pasport Kanada, seorang lagi dari India ditemukan lewat Khamis, termasuk seorang kanak-kanak di bawah umur tiga tahun.Dua lagi orang dilaporkan ditemukan, seorang bayi warganegara Kanada berketurunan Romania, dan seorang wanita dewasa dipercayai warga India.Pihak berkuasa Kanada percaya semua cuba memasuki AS secara haram dari Kanada.

Bot yang terbalik itu disifatkan sebagai "sangat kecil" kerana keadaan cuaca buruk termasuk hujan dan angin kencang."Ia bukan masa yang baik untuk berada di atas air," kata timbalan ketua polis tempatan Lee-Ann O'Brien pada sidang akhbar awal hari itu.Dulude menambah bahawa lintasan sebegitu kadangkala difasilitasi oleh orang tempatan, terutamanya golongan muda yang terpikat dengan wang dan dieksploitasi oleh pertubuhan jenayah. -AFP


IMF lulus pakej pinjaman Ukraine AS$15.6 bilion

(Penduduk tempatan membawa pulang bantuan bekas air dan kotak makanan di bandar Chasiv Yar, di wilayah Donetsk, Ukraine/ AFP)

WASHINGTON, 1 April- Tabung Kewangan Antarabangsa (IMF) meluluskan pakej sokongan AS$15.6 bilion (RM68.8 bilion) kepada Ukraine bagi membantu pemulihan ekonomi negara yang dilanda konflik itu.Pencerobohan Rusia memusnahkan ekonomi Ukraine, menyebabkan aktiviti menguncup sekitar 30 peratus tahun lalu, memusnahkan banyak stok modalnya dan meningkatkan kadar kemiskinan, menurut IMF.Program Kemudahan Dana Lanjutan 48 bulan diluluskan oleh lembaga dana bernilai kira-kira AS$15.6 bilion. Ia ada sebahagian daripada pakej sokongan keseluruhan bernilai AS$115 bilion (RM507 bilion) terdiri daripada pelepasan hutang, pemberian dan pinjaman oleh institusi pelbagai hala dan dua hala.Timbalan Pengarah Urusan IMF, Gita Gopinath dalam satu kenyataan berkata program baharu empat tahun itu bertujuan menunjang kestabilan makroekonomi dan kewangan serta melaksanakan pembaharuan struktur kritikal ketika perang berterusan.Daripada jumlah keseluruhan diluluskan IMF, AS$2.7 bilion (RM11.91 bilion) adalah bantuan segera untuk Ukraine bantuan segera, dengan baki dana akan dikeluarkan dalam tempoh empat tahun akan datang.

Beliau berkata lebih banyak "pembaharuan struktur yang bercita-cita tinggi" untuk menyokong pertumbuhan yang mampan dan pembinaan semula selepas perang, serta memudahkan laluan Ukraine ke penyertaan Kesatuan Eropah (EU).Program itu juga termasuk jaminan tambahan daripada beberapa ahli IMF sekiranya peperangan aktif berterusan melebihi anggaran semasa pertengahan 2024.Jika konflik semasa berterusan hingga 2025, ia akan meningkatkan keperluan kewangan Ukraine daripada AS$115 bilion kepada sekitar AS$140 bilion (RM617 bilion), kata IMF. - AFP


Andrew Tate dilepaskan daripada tahanan di Romania

BUCHAREST, 1 April-Pempengaruh Kontroversi, Andrew Tate dan adiknya dilepaskan daripada tahanan selepas tiga bulan ditahan di Romania.Tate dan adiknya kini berada di rumah di mana mereka ditahan dahulu sementara penglibatannya berkaitan kes pemerdagangan manusia dan rogol disiasat.Tate yang berketurunan British-Amerika, bekas petinju kickboxer bersama adik bongsunya dan dua wanita Romania disiasat kerana terlibat membentuk kumpulan jenayah, kes pemerdagangan dan rogol.Tate, 36 dan Tristan, 34 ditahan pada Disember dan sejak itu berada dalam tahanan pra- perbicaraan yang dilanjutkan tempohnya. Bagaimanapun, mahkamah rayuan "menolak cadangan pihak pendakwaan untuk melanjutkan tahanan pra-perbicaraan" dan memerintahkan adik- beradik itu diletakkan "di bawah tahanan rumah.Diiringi peguamnya, adik-beradik itu menafikan semua pertuduhan yang dikenakan terhadap mereka dan dibebaskan sekitar tengah malam waktu tempatan dari premis tangkapan pusat polis di Bucharest.Adik beradik itu berulang-kali menyatakan pihak pendakwa tidak mempunyai bukti, manakala peguam mereka berhujah bahawa Tate dan adiknya harus dibebaskan.Kedua-dua lelaki itu berpindah ke Romania beberapa tahun lalu, dan Tristan mempunyai seorang bayi lelaki sejak penahanannya.Polis Romania telah menyerbu beberapa hartanah yang berkaitan dengan adik-beradik tersebut dan merampas banyak aset mereka, termasuk koleksi kereta mewah sebagai sebahagian daripada siasatan.Bukti daripada mahkamah Januari lalu menyatakan seorang wanita "direkrut" dari UK selepas dia jatuh cinta dengan Andrew Tate, yang kemudian membawanya ke Romania "dengan matlamat eksploitasi seksual".Adik-beradik itu, dan dua warga Romania itu turut ditahan dan didakwa memperdagangkan, merekrut dan mengeksploitasi wanita dengan memaksa mereka melakukan "perbuatan lucah dengan tujuan untuk menghasilkan dan menyebarkan bahan sedemikian dalam talian.-AFP

(Andrew Tate (kiri) dan adiknya, Tristan (kanan) sejurus keluar dari pusat tahanandi Bucharest, Romania/FOTO AFP)


39 orang terkorban dalam kebakaran di Mexico

MEXICO CITY, 1 April- Pendakwa raya Mexico telah menahan seorang pendatang yang dituduh memulakan kebakaran yang membunuh 39 orang di pusat tahanan imigresen berhampiran sempadan Amerika Syarikat (AS).Tiga pegawai imigresen dan seorang pengawal keselamatan swasta juga telah ditahan sebagai sebahagian daripada siasatan pembunuhan terhadap kebakaran yang bermula pada malam Isnin.Pihak berkuasa telah menuduh orang yang bertanggungjawab ke atas kemudahan di Ciudad Juarez tidak melakukan apa-apa untuk memindahkan tahanan.Waran tangkap masih tertunggak untuk seorang lagi pengawal yang dikehendaki berhubung tragedi itu, Sara Irene Herrerias, seorang pendakwa yang pakar dalam hak asasi manusia, memberitahu sidang akhbar.Beliau tidak mengenal pasti pendatang yang dituduh memulakan kebakaran di dalam sel tempat beliau ditahan bersama 67 lelaki lain.Menurut pihak berkuasa, mangsa yang maut ialah 18 warga Guatemala, tujuh warga Salvador, tujuh warga Venezuela, enam warga Honduras dan seorang warga Colombia.Mereka yang cedera ialah 10 warga Guatemala, lapan warga Honduras, lima warga Salvador dan lima warga Venezuela.Rakaman pengawasan video kelihatan menunjukkan pengawal meninggalkan tahanan dikunci di dalam ketika api merebak dan asap memenuhi bilik.

Pusat tahanan itu kini telah ditutup, kata Menteri Keselamatan Rosa Icela Rodriguez.Presiden Andres Manuel Lopez Obrador telah pergi ke Ciudad Juarez pada hari Jumaat untuk melihat rawatan perubatan yang diberi kepada mangsa cedera.Bagaimanapun, beberapa mangsa masih dalam keadaan serius menggunakan ventilator mekanikal, kata Hospital Besar Ciudad Juarez.Seorang lelaki telah dipotong empat jari, katanya.Berpuluh-puluh pendatang membuat protes di luar sebuah sekolah di bandar tempat Lopez Obrador mengadakan mesyuarat, mengatakan bahawa mereka berasa dijenayah kerana mencari masa depan yang lebih baik di AS."Kami bukan penjenayah. Kami melarikan diri dari negara kami akibat dasar yang tidak baik," seorang lelaki mengadu melalui mikrofon.Awal Jumaat pada sidang akhbar hariannya di Mexico City, Lopez Obrador mengulangi tuntutannya sebelum ini supaya AS melabur lebih banyak di Amerika Latin supaya pendatang tidak merasakan keperluan untuk meninggalkan negara mereka.Pelaburan Washington di Amerika Tengah berkurangan berbanding berbilion dolar yang diperuntukkan dalam bantuan ketenteraan untuk Ukraine berikutan pencerobohan Rusia, katanya. -AFP


11 terbunuh akibat berebut dapatkan bantuan makanan

KARACHI, 1 April - Sekurang-kurangnya 11 maut akibat rempuhan beramai-ramai ketika berebut menerima bantuan makanan di bandar Karachi, kata seorang pegawai kesihatan.

Insiden itu berlaku akibat masalah ekonomi di negara itu yang kian meruncing.

Mangsa yang maut termasuk lima wanita dan tiga kanak-kanak dan lima lagi dimasukkan ke hospital kerana kecederaan.

"Wang diagihkan kepada orang miskin. Hari ini orang ramai telah berkumpul, yang mengakibatkan rempuhan. Usaha mengawal orang ramai memburukkan keadaan. Ada orang lemas di sungai berhampiran, yang lain dipijak.," kata Ketua Pertubuhan Kebajikan Yayasan Edhi, Faisal Edhi.

Sekurang-kurangnya lima lagi terbunuh dan beberapa lagi cedera dalam beberapa minggu kebelakangan ini, di tapak di wilayah lain di Pakistan.

Beribu-ribu beg tepung juga dirompak dari trak dan tempat pengagihan bantuan, menurut rekod rasmi.

Tahun lalu, kos barangan melonjak naik dengan harga tepung meningkat lebih 45% tahun lalu.

Kerajaan Pakistan telah melancarkan program pengagihan tepung yang disasarkan pada Ramadan.- REUTERS


Eternal Pink dijangka raih lebih RM154 juta

NEW YORK, 3 Mac- Sebutir berlian berwarna merah jambu dinamakan The Eternal Pink yang disifatkan amat jarang ditemukan dijangka dapat dilelong pada harga lebih AS$35 juta (RM154.7 juta) dalam acara lelongan di sini, Jun depan.

The Eternal Pink mempunyai berat 10.57 karat (2.114 gram) ditemukan di sebuah lombong milik syarikat De Beers di Bostwana pada 2019.

Menurut firma lelongan Sotheby’s, selain dikelaskan secara rasmi sebagai berwarna “merah jambu keunguan”, ia adalah berlian warna berkenaan yang paling berharga pernah diketengahkan untuk lelongan.

“Garisan halus digabungkan dengan keindahan warnanya menjadikan ia salah satu permata paling luar biasa di dunia,” kata Tom Moses, naib presiden eksekutif dan ketua pegawai makmal dan penyelidik di Institut Gemologi Amerika Syarikat.

Berlian merah jambu merupakan antara permata paling jarang ditemukan dan paling dicari di dunia serta dianggap sebagai tarikan utama pelabur.

Rekod untuk harga lelongan tertinggi bagi berlian merah jambu adalah CTF Pink Star, yang dijual pada harga AS$71.2 juta di Hong Kong pada 2017.

Sementara itu, berlian Williamson Pink Star, yang dijual pada harga AS$57.7 juta pada 2022, juga di Hong Kong, memegang rekod untuk harga tertinggi setiap karat, iaitu hampir AS$5.2 juta. –AFP

(Seorang model memegang berlian merah jambu terang 10.57 karat, dengan anggaran nilai lebih AS$35 juta, di Sotheby’s di New York/AFP)


China mula buka sempadan kepada kumpulan pelancong asing

BEIJING, 1 April - China membuka semula sempadan untuk kumpulan pelancong asing bermula Jumaat, selaras dengan keputusan kerajaan untuk menghapuskan dasar "toleransi sifar" terhadap jangkitan COVID-19, menurut Kementerian Kebudayaan dan Pelancongan China."Mulai hari ini, agensi pelancongan China dan penyedia perkhidmatan pelancongan dalam talian akan menyambung semula perkhidmatan lawatan berkumpulan untuk warga asing…," menurut kenyataan kementerian itu, lapor Sputnik.Pada Disember 2022, kerajaan China mula melonggarkan secara beransur-ansur dasar "toleransi sifar" itu, selepas dasar yang disifatkan paling ketat di dunia itu dilaksanakan elama hampir tiga tahun.Langkah berkenaan diambil berikutan bantahan besar-besaran terhadap sekatan di beberapa bandar di China.

Pada Januari 2023, China membatalkan sepenuhnya kuarantin dan ujian saringan PCR untuk pelawat yang datang dari luar negara dan menerima permohonan pasport daripada rakyat China untuk ke luar negara bagi tujuan pelancongan. - BERNAMA


Jepun ketat kawalan eksport ke atas 23 barangan pembuatan semikonduktor

ISTANBUL, 1 April- Jepun akan mengenakan kawalan eksport ke atas peralatan pembuatan cip dan setiap produk yang dijual kepada China memerlukan kelulusan menteri.Kerajaan pimpinan Perdana Menteri Fumio Kishida memutuskan untuk mengetatkan kawalan eksport ke atas sekurang-kurangnya 23 barangan pembuatan semikonduktor berikutan peningkatan kebimbangan terhadap aspek keselamatan, lapor NHK.Sehubungan itu eksport ke China atau destinasi lain yang tiada dalam senarai putih akan memerlukan kelulusan menteri perdagangan.Kawalan baharu itu dijangka berkuat kuasa pada Julai."Langkah ini bertujuan untuk menghalang pengalihan teknologi untuk kegunaan ketenteraan," kata Menteri Perdagangan Jepun Nishimura Yasutoshi.Jepun adalah antara pengeluar utama peralatan pembuatan cip, lapor Agensi Anadolu.“Kami mahu melaksanakan tanggungjawab kami kepada masyarakat antarabangsa sebagai sebuah negara dengan teknologi canggih. Dan kami mahu menyumbang kepada keamanan dan keselamatan antarabangsa,” tambah Yasutoshi.

Keputusan Tokyo itu dilihat mengikut langkah AS yang turut mengenakan kawalan eksport cip ke China.Sejak beberapa tahun kebelakangan ini,Washington telah mendapatkan kerjasama daripada Jepun dan Belanda dalam mengetatkan kawalan eksport ke atas teknologi pembuatan cip.Awal bulan ini, kerajaan Belanda memaklumkan parlimen negara itu sedang mempertimbangkan sekatan baharu ke atas eksport teknologi semikonduktor untuk melindungi keselamatan negara.Bagaimanapun, kerajaan Jepun mahupun Belanda tidak secara terbuka menamakan China sebagai sasaran kawalan eksport mereka. - BERNAMA


Stok dadah hilang, wanita ditanam hidup-hidup di Brazil

(Gambar menunjukkan kaki mangsa di tepi kubur di Visconde do Rio Branco/The Mirror)

RIO DE JANEIRO, 31 Mac- Seorang wanita ditemukan selamat selepas 10 jam ditanam hidup-hidup di tanah perkuburan di Brazil, Selasa lalu dengan dua suspek sedang diburu polis.

Polis di tenggara Minas Gerais berkata, wanita berusia 36 tahun itu ditemukan pekerja di tanah perkuburan yang menghubungi perkhidmatan kecemasan sejurus terlihat kesan darah di sekitar lot kubur baharu.

“Sebaik tiba, polis mendengar suara meminta tolong dari dalam kubur dan segera memecahkan dinding bata.

“Mangsa berjaya dibawa keluar, terdapat kesan cedera di kepala dan lengannya,” menurut kenyataan.

Menurut kenyataan itu, mangsa dipercayai ditanam pada malam Isnin lalu di lot kubur berlapis di Tanah Perkuburan Bandar Visconde do Rio Branco selepas menjadi sasaran serangan balas dendam oleh geng akibat stok dadah dan senjata api yang disembunyikan di rumahnya telah hilang.

Mangsa memberitahu polis, dua lelaki bertopeng menyerbu rumahnya, menyerang dia dan suami, namun pasangannya berjaya melarikan diri.

Dua suspek, masing-masing berusia 20 dan 22 tahun kini sedang diburu polis.

Agensi berita G1 pula melaporkan, mangsa kini dirawat di hospital dan keadaannya dilaporkan semakin pulih. - AFP

(Pegawai polis di tepi kubur di Visconde do Rio Branco/The Mirror)


Twitter Elon Musk paling ramai pengikut, atasi Obama

WASHINGTON, 31 Mac- Elon Musk telah mengatasi bekas Presiden Amerika Syarikat, Barack Obama sebagai akaun paling ramai diikuti di Twitter, selepas lima bulan pengasas Tesla dan SpaceX itu membeli platform laman sosial berkenaan.

Musk pada Khamis mempunyai 133,084,560 pengikut di Twitter, lebih banyak daripada Obama yang mempunyai 133,041,813 pengikut.

Sejak mengambil alih Twitter, Musk telah mengecilkan jumlah pekerja sebanyak 80% iaitu daripada 7,500 pekerja kepada kurang daripada 2,000, dipercayai dalam usaha untuk mengurangkan kos operasi selepas membuat pembelian aplikasi tersebut pada harga AS$44 bilion (RM208.65 bilion).

Sementara itu, Twitter memaklumkan mulai 1 April 2023, "tanda biru" pada akaun individu tertentu seperti selebriti atau wartawan akan ditarik balik dan dikhaskan untuk pelanggan yang membayar tanda verifikasi tersebut. -AFP

(Elon Musk (kiri), Barack Obama (kanan)/AFP)


Kereta api bawa etanol, sirap jagung terbakar di Minnesota

(Nahas kereta api di Minnesota, Amerika Syarikat hingga memaksa penduduk yang berada 800 meterdari kawasan nahas dipindahkan/Reuters)

RAYMOND 31 Mac- Sebuah kereta api yang mengangkut etanol dan sirap jagung tergelincir dan terbakar di Minnesota, Amerika Syarikat hingga memaksa penduduk berhampiran mengosongkan kediaman masing-masing.

Kereta api BNSF tergelincir di bandar sini, kira-kira 161 kilometer di barat Minneapolis, sekitar pukul 1.00 pagi waktu tempatan, semalam.

Setiausaha Pengangkutan Amerika Syarikat, Pete Buttigieg memberitahu bahawa kira-kira 14 buah gerabak membawa bahan berbahaya, termasuk etanol.

Buttigieg berkata pihaknya tidak menerima laporan kematian atau kecederaan akibat insiden tersebut, malahan siasatan awal oleh pejabat syerif daerah mendapati tiada sumber air bawah tanah terjejas dengan nahas itu.

Bulan lalu, kereta api Norfolk Southern tergelincir berhampiran East Palestine, Ohio.

Kira-kira separuh daripada bandar itu dengan sekurang-kurangnya 5,000 orang berhampiran sempadan Pennsylvania terpaksa dipindahkan selepas pegawai memutuskan untuk melepas dan membakar bahan kimia toksik.

Pengawal selia persekutuan dan ahli kongres telah mencadangkan pembaharuan terhadap industri kereta api untuk mengelakkan insiden yang serupa pada masa depan. -Reuters

(Laluan kenderaan ditutup bagi kerja-kerja menyelamat di tapak nahas kereta apidi Minnesota, Amerika Syarikat/Reuters)


Lebih 200 ekar hutan terbakar di Thailand

(Kebakaran hutan di atas gunung di Nakon Nayok, Thailand/AFP)

NAKHON, NAYOK, 31 Mac- Ratusan anggota bomba dan askar di Thailand sedang bertungkus-lumus memadam kebakaran hutan yang terletak kurang 100 kilometer dari ibu negara, Bangkok.

Kebakaran itu telah menjejaskan lebih 200 ekar hutan merentasi tiga bukit di wilayah sini, dengan dua daerah diisytiharkan sebagai zon kecemasan.Ia dilaporkan tidak memberi ancaman kepada penduduk, namun menimbulkan kebimbangan berikutan kebakaran itu berlaku berhampiran Taman Negara Khao Yai yang merupakan taman negara tertua negara itu dan diiktiraf Pertubuhan Pendidikan, Saintifik dan Kebudayaan Pertubuhan Bangsa Bersatu (UNESCO)."Perdana Menteri, Prayut Chan-O-Cha dan menteri pertahanan telah memantau dengan teliti situasi kebakaran hutan di Nakon Nayok dan mengarahkan organisasi berkaitan membantu memadam kebakaran dengan segera," kata jurucakap kerajaan, Anucha Burapachaisri.Petani di seluruh Asia Tenggara membakar tunggul tanaman di ladang setiap tahun selepas musim menuai, menyebabkan pencemaran udara berleluasa.Bahagian utara Thailand paling terjejas dan minggu ini, bandar Chiang Mai dan Chiang Rai mendahului senarai kualiti udara terburuk oleh syarikat pemantau antarabangsa, IQAir - mengatasi bandar seperti Delhi dan Beijing. -AFP

(Anggota keselamatan memadam kebakaran hutan di Nakon Nayok,Thailand menerusi udara/AFP)


Trump, bekas presiden AS pertama didakwa tuduhan jenayah

(Donald Trump (KANAN) dan pelakon porno Stormy Daniels / AFP)

NEW YORK, 31 Mac- Donald Trump muncul sebagai bekas presiden AS pertama yang menghadapi tuduhan jenayah apabila bakal dihadapakan di Mahkamah Manhattan.Juri New York pada Khamis menuduh Donald Trump atas pembayaran wang 'tutup mulut' dibuat kepada bintang lucah semasa kempennya pada 2016.Dakwaan ke atas ahli Republikan berusia 76 tahun itu yang menafikan semua salah laku berkaitan pembayaran yang dibuat sebelum pilihan sudah tentu akan menyebabkan pembatalan merebut semula kerusi presiden.Terdahulu, bekas pemimpin itu, terselamat daripada dua pendakwaan namun kini dihadapkan ke mahkamah atas skandal seks yang melibatkan Stormy Daniels, 44, pelakon filem porno.Peguam Trump Susan Necheles memberitahu AFP dia menjangkakan bekas presiden itu akan dihadapkan pada hari Selasa minggu depan.Pejabat Peguam Daerah Manhattan Alvin Bragg mengesahkan bahawa ia telah menghubungi peguam Trump pada petang Khamis untuk "menyelaraskan penyerahannya" di New York dengan pertuduhan jenayah terhadapnya akan didedahkan.Trump menyelar dakwaan itu sebagai penganiayaan politik dan campur tangan pilihan raya.Di kem Republikan, sekutu dan anak lelaki Trump mengecam apa yang mereka katakan sebagai balas dendam yang bertujuan menggagalkan kempennya pada 2024 manakala pencabarnya yang dijangka untuk pencalonan parti, Gabenor Florida Ron DeSantis, menyelar dakwaan itu sebagai "bukan orang Amerika."Kevin McCarthy, anggota tertinggi Republikan di Dewan Perwakilan, berkata dakwaan itu telah "tidak dapat diperbaiki" negara. Bekas naib presiden Trump dan kemungkinan pencabar 2024 Mike Pence menyebutnya sebagai kemarahan yang hanya akan memecah-belahkan Amerika Syarikat.Tetapi ketua Demokrat Adam Schiff, ketua pendakwa bagi pemecatan pertama Trump pada 2019 menggelarnya sebagai perkembangan yang menyedihkan dan tidak pernah berlaku sebelum ini.“Pendakwaan dan penahanan bekas presiden adalah unik sepanjang sejarah Amerika,” kata Schiff dalam satu kenyataan. "Tetapi begitu juga kelakuan yang menyalahi undang-undang yang telah didakwa terhadap Trump."Pada 18 Mac, Trump menjangka dia akan ditangkap dalam masa beberapa hari atas pembayaran kepada Daniels yang menerima AS$130,000 seminggu sebelum pilihan raya yang menyaksikan Trump berjaya terpilih sebagai Presiden.Payaran itu dibuat untuk menghalangnya daripada mendedahkan kepada umum tentang skandal seks mereka pada 2006.Bekas peguam Trump Michael Cohen, yang telah memberi keterangan di hadapan juri, memberitahu Kongres pada 2019 bahawa dia membuat pembayaran kepada Daniels bagi pihak Trump dan kemudiannya dibayar balik.Pendakwa raya berhujah bahawa cek itu tidak didaftarkan dengan betul, dan juri diminta mempertimbangkan sama ada terdapat penyembunyian, bertujuan untuk memanfaatkan kempen Trump dengan 'menguburkan' skandal itu.-AFP


Lantai kuil runtuh, angka korban meningkat 35 orang

(Anggota penyelamat mengusung seorang mangsa yang cedera selepas lantai yang menutupi telaga runtuh di sebuah kuil di Indore pada 30 Mac 2023 / AFP)

NEW DELHI, 31 Mac- Angka kematian akibat tragedi lantai runtuh kuil Hindu di India meningkat kepada 55 orang.Pegawai tempatan memberitahu AFP, operasi menyelamat masih lagi diteruskan."35 orang mati. Seorang masih hilang. Operasi menyelamat sedang dijalankan," kata Majistret Daerah Indore Ilayaraja T. kepada AFP melalui telefon.Lantai berkenaan berfungsi sebagai penutup kepada telaga bertangga, iaitu sumber air yang besar, runtuh pada Khamis, menyebabkan kumpulan berkenaan terjatuh dalam kejadian di bandar Indore.Video lain menunjukkan lantai yang runtuh dan palang keluli hancur, dengan anggota polis menggunakan tali untuk menutup kawasan itu.Kuil di merata India dibanjiri penganut sempena perayaan Ram Navami.-AFP

(Keadaan lantai yang rutuh dan anggota penyelamat meneruskan kerja-kerja menyelamat)


Cuti umum Aidilfitri di Indonesia bermula 19 April

JAKARTA, 31 Mac-Pemerintah Indonesia mengumumkan permulaan cuti umum sempena sambutan Hari Raya Aidilfitri bermula 19 April dan berakhir pada 25 April.Perubahan itu dibuat kerajaan pimpinan Presiden Indonesia, Joko Widodo dalam satu kenyataan, menyebut perubahan ini adalah untuk memberi peluang kepada rakyat negara itu mengambil cuti lebih awal serta memudahkan pergerakan mereka pulang ke kampungDianggarkan sebanyak 123 juta rakyat Indonesia akan pulang ke kampung halaman mereka tahun ini untuk menyambut Hari Raya Aidilfitri.

Balik kampung atau mudik lebaran merupakan hal yang sangat penting untuk rakyat Indonesia khususnya buat mereka yang berhijrah ke kota-kota besar untuk mencari rezeki.Sebilangan besar daripada perantau hanya berkemampuan pulang ke kampung halaman untuk bertemu keluarga sekali setahun iaitu pada Hari Raya Aidilfitri.Setiap tahun juga, jutaan manusia akan mudik lebaran sama ada menggunakan pengangkutan awam atau kenderaan sendiri.-REUTERS


Penjara 13 tahun bunuh kekasih, Pistorius mohon parol

JOHANNESBURG, 31 Mac- Jaguh olahraga paralimpik Afrika Selatan Oscar Pistorius dijangka menghadiri perbicaraan parol pada Jumaat yang boleh menyaksikan dia dibebaskan dari penjara awal, sedekad selepas bersalah membunuh teman wanitanya.Lembaga parol dijadualkan bersidang pada pukul 10:00 pagi.Pistorius menembak mati Reeva Steenkamp, seorang model, pada Hari Valentine 2013, dengan empat das tembakan melalui pintu bilik mandi rumahnya di Pretoria.Ibu Steenkamp, June akan hadir di hadapan lembaga untuk 'membuat representasi' juga bagi pihak suaminya, Barry, yang tidak dapat hadir kerana sakit, menurut Tania Koen,peguam keluarga itu."Mereka tidak mempunyai jangkaan," kata Koen kepada AFP .Dikenali di seluruh dunia sebagai 'Blade Runner', Pistorius didapati bersalah membunuh dan dijatuhi hukuman penjara 13 tahun pada 2017 selepas perbicaraan yang panjang, termasuk beberapa siri rayuan.Dia telah mengaku tidak bersalah dan menafikan bahawa dia membunuh Steenkamp dalam keadaan marah, mengatakan dia menyangka dia sebagai pencuri.Pesalah di Afrika Selatan layak secara automatik untuk pertimbangan parol selepas menjalani separuh daripada hukuman mereka.Pistorius telah menjalani hukuman penjara lebih daripada separuh tempoh.Peguamnya Julian Knight berkata beliau tidak akan mengulas sehingga selepas keputusan parol dibuat.Pistorius bertemu ibu bapa Steenkamp tahun lepas, dalam proses yang dikatakan pihak berkuasa bertujuan untuk memastikan banduan 'mengakui bahaya yang telah mereka lakukan kepada mangsa mereka dan masyarakat secara keseluruhan'.Lembaga akan mempertimbangkan sama ada Pistorius telah dipulihkan atau masih mendatangkan bahaya kepada masyarakat, serta tahap kelakuannya di penjara, menurut perkhidmatan pemulihan.Perbicaraan akan ditutup kepada media.Setahun sebelum membunuh Steenkamp, Pistorius menjadi pelumba cacat kedua-dua belah kaki pertama beraksi di Sukan Olimpik pada temasya London 2012.Dia kemudian menjadi ikon sukan yang dikagumi di seluruh dunia dan dipuja oleh penaja.Tetapi semuanya runtuh selepas pembunuhan itu.Keputusan parol biasanya diketahui pada hari yang sama perbicaraan atau sehari kemudian, tetapi jabatan perkhidmatan pemulihan telah mencadangkan bahawa dalam kes Pistorius keputusan itu mungkin tidak diambil pada hari yang sama.Jika dinafikan, pesalah mempunyai hak untuk memohon semakan.-AFP

(Oscar Pistorius dan kekasihnya Reeva Steenkamp)


Empat satelit baharu dilancar, berjaya mengorbit seperti dirancang

CHINA, 31 Mac- Empat satelit baharu dilancarkan dari Pusat Pelancaran Satelit Taiyuan di Wilayah Shanxi, di utara China, pada Khamis.

Ia merupakan satelit model Hongtu-1 pertama yang dilancarkan pada roket pembawa Long March-2D dan telah berjaya memasuki orbit seperti yang dirancang.

Satelit berkenaan akan digunakan untuk perkhidmatan pengesanan data jarak jauh komersial.

(Tangkap layar animasi menunjukkan satelit berada di orbit / Foto REUTERS)

Ia merupakan misi ke-469 untuk siri roket pembawa Long March.-REUTERS


39 maut dalam sel imigresen, lima individu ditangkap

(Pusat tahanan imigresen di Ciudad Juarez terbakar pada Isnin menyebabkan 39 pendatang maut manakala 27 lagi cedera / AFP )

MEXICO CITY, 31 Mac- Lima orang telah ditangkap berhubung kebakaran di pusat tahanan imigresen Mexico berhampiran sempadan AS yang menyebabkan 39 pendatang maut manakala 27 lagi cedera, kata pihak berkuasa pada Khamis.Tangkapan itu dibuat sehari selepas pejabat peguam negara mengumumkan siasatan pembunuhan ke atas bencana itu, menuduh orang yang bertanggungjawab tidak melakukan apa-apa untuk memindahkan pendatang yang terperangkap.Sebanyak enam waran dikeluarkan terhadap tiga pegawai imigresen, dua pengawal keselamatan persendirian dan seorang pendatang yang dituduh memulakan kebakaran, katanya, tanpa menyatakan siapa antara mereka yang ditahan.Mangsa yang maut ialah 18 warga Guatemala, tujuh warga Salvador, tujuh warga Venezuela, enam warga Honduras dan seorang warga Colombia, kata Menteri Keselamatan Rosa Icela Rodriguez pada sidang akhbar yang sama.Sementara mangsa yang cedera pula ialah 10 warga Guatemala, lapan warga Honduras, lima warga Salvador dan lima warga Venezuela, katanya.Pihak berkuasa berdepan soalan mengenai pengendalian terhadap tragedi itu selepas rakaman pengawasan video kelihatan menunjukkan pengawal keluar ketika api menyambar sebuah sel dengan pendatang terkunci di dalam.Seramai lapan orang telah dikenal pasti sebagai didakwa bertanggungjawab atas kegagalan itu, kata Rodriguez pada hari Rabu.Presiden Andres Manuel Lopez Obrador berikrar siasatan akan dijalankan dengan telus dan 'tiada siapa akan terlepas daripada akibatnya' berhubung tragedi yang berlaku pada Isnin di Ciudad Juarez, seberang sempadan dari El Paso, Texas.Menurut kerajaan, kebakaran dimulakan oleh pendatang itu sendiri sebagai protes terhadap pengusiran.Para pegawai sedang menilai bantuan untuk keluarga mangsa, sambil memulakan proses membatalkan kontrak dan mengenakan denda ke atas syarikat yang menjaga keselamatan di fasiliti itu, kata Rodriguez.Kira-kira 200,000 orang cuba menyeberangi sempadan dari Mexico ke Amerika Syarikat setiap bulan, kebanyakan mereka melarikan diri dari kemiskinan dan keganasan di Amerika Tengah dan Selatan.Pentadbiran Presiden AS Joe Biden berharap dapat membendung arus pendatang dan pencari suaka yang sering melakukan perjalanan berbahaya yang diatur oleh penyeludup untuk sampai ke Amerika Syarikat.-AFP

(Seorang kanak-kanak Venezuela menyalakan lilin di luar pusat tahanan imigresen Mexico di mana kebakaran membunuh sekurang-kurangnya 39 orang / AFP)


Gwyneth Paltrow menang saman kes kemalangan ski

(Pelakon Gwyneth Paltrow duduk dengan tenang ketika keputusan dibacakan dalam perbicaraan sivilnya berhubung perlanggaran dengan pemain ski lain / AFP)

LOS ANGELES, 31 Mac- Aktres Hollywood, Gwyneth Paltrow terlepas saman AS$3.3 juta apabila juri memutuskan bintang "Contagion itu" tidak bertanggungjawab atas kemalangan yang menyebabkan seorang pakar optometri cedera parah, tujuh tahun lalu.Terry Sanderson, 76, mendakwa Paltrow merempuhnya hingga menyebabkan dia patah empat tulang rusuk dan kerosakan psikologi yang berpanjangan.Paltrow kemudiannya menuntut balas berjumlah AS$1.Selepas perbicaraan sivil selama lapan hari, juri di Park City sebulat suara mendapati pelakon "Shakespeare in Love" itu tidak menyebabkan kemalangan itu pada 2016.Pemenang Oscar itu berada di mahkamah setiap hari perbicaraan, mendengar dengan teliti setiap bukti, termasuk dakwaan Sanderson bahawa dia telah memukulnya dengan kuat di belakang badannya."Saya dipukul di belakang saya dengan begitu kuat dan ia betul-betul di tulang belikat saya. Saya tidak pernah dipukul sekuat itu," katanya kepada juri sebelum ini."Perkara terakhir yang saya ingat, semuanya gelap."Plaintif berkata kemalangan yang berlaku di pusat peranginan tony Deer Valley itu, telah menyebabkan dia mengalami kerosakan otak kekal dan telah mengubah personalitinya sehingga dia tidak lagi dapat menikmati kehidupan."Ini adalah tahun keemasan," kata peguam Lawrence Buhler kepada juri Khamis sebelum mereka memulakan perbincangan mereka."Ini adalah tahun paling berharga apabila anda boleh menikmati persaraan anda melakukan perkara seperti melancong."Terry tidak mahu cedera otak. Dia mahu menjalani kehidupan sepenuhnya," kata Buhler.Buhler meminta juri untuk memberikan Sanderson AS$33 untuk setiap jam dia terjaga sejak kejadian itu sehingga kematiannya, yang menurutnya mungkin datang dalam tempoh 10 tahun.Itu berjumlah "AS$3,276,000 untuk 17 tahun Terry terpaksa menangani kecederaan otak kekal ini."Pasukan pertahanan Paltrow mengumpulkan sekumpulan pakar yang memberi keterangan bahawa versi nahas Sanderson melanggar undang-undang fizik.Mereka berkata bahawa bukti menunjukkan dia telah melanggar belakangnya semasa dia berada di lereng dengan anak-anaknya, Apple dan Moses.Yang lain menyatakan bahawa beberapa aduan perubatan Sanderson telah wujud sebelum kemalangan itu.Mereka juga menyatakan bahawa dia sebelum ini mengalami sakit kepala dan mempunyai penglihatan yang lemah pada sebelah matanya.Juri telah diasingkan selama kira-kira dua jam sebelum mereka kembali untuk menafikan sepenuhnya dakwaan Sanderson, dan untuk memberikan Paltrow AS$1 yang dia minta.Hakim kemudiannya akan memutuskan soal yuran guaman, dengan Paltrow mendakwa Sanderson harus membayar kosnya.Salah seorang peguam Paltrow, James Egan, berkata dalam rumusannya bahawa Sanderson perlu melupakan tragedi 2016 dan meneruskan kehidupannya demi kebaikannya sendiri."Anda mendengar daripada pakarnya sendiri... bahawa dia taksub dengan kes ini dan ia tidak baik untuknya," kata Egan kepada juri.-AFP

(Peguam Steve Owens menerangkan kepada mahkamah melalui hujah penutupnya, anak guamnya Gwyneth Paltrow tidak melanggar Sanderson seperti yang didakwanya / AFP)


12 terbunuh, bumbung runtuh ketika upacara keagamaan

MADHYA PRADESH, 31 Mac-Sekurang-kurangnya 12 orang maut selepas bumbung yang menutupi tangga sebuah perigi runtuh ketika ritual keagamaan berlangsung di sebuah kuil di Indore, Madhya Pradesh pada Khamis.Kira-kira 30 orang dilaporkan terperangkap selepas bumbung yang menutupi "bawdi" (tangga perigi) di kuil itu runtuh semasa upacara perayaan Hindu Ram Navami, lapor media tempatan.Sebilangan besar penganut berkumpul untuk mengambil bahagian dalam upacara yang dikenali sebagai "havan" sejurus sebelum bumbung itu runtuh."Sangat sedih menerima perkhabaran di Indore," kata Perdana Menteri Narendra Modi menerusi ciapan di Twitter.Ketua Menteri, Madhya Pradesh Shivraj Singh Chouhan mengumumkan sumbangan berjumlah setengah juta rupee (RM26,820) bagi setiap keluarga mangsa yang terkorban.-REUTERS

(Runtuhan bumbung di kuil Indore,India/FOTO REUTERS)


Penolong Ketua Kampung ditembak 20 das di hadapan isteri

PATTANI, 31 Mac- Seorang penolong ketua kampung maut apabila dua lelaki melepaskan lebih 20 das tembakan ke arahnya di Pattani, Selatan Thailand, pada Rabu.Ketua Polis Wilayah Pattani Pol Mej Jen Archan Chansiri berkata dalam kejadian pada kira-kira 6.30 pagi (waktu tempatan) pada Rabu, mangsa berusia 50 tahun ditembak di hadapan isteri.Beliau berkata mangsa yang bekerja sambilan sebagai pengawal keselamatan di sebuah syarikat baru habis kerja."Dua lelaki yang bersembunyi di tepi jalan telah melepaskan tembakan ke arah mangsa.

"Mangsa ditembak dari jarak dekat untuk memastikan mangsa maut di tempat kejadian," katanya pada satu sidang media di sini.Beliau menambah bahawa pistol milik mangsa turut dilarikan suspek.

Archan berkata, polis sedang mempergiatkan usaha untuk menjejaki suspek termasuk meneliti sistem kamera litar tertutup (CCTV) di tempat kejadian. -BERNAMA


Black Hawk terhempas: 9 orang tentera AS terbunuh

FORT CAMPBELL, 31 Mac- Sembilan askar terbunuh dalam nahas membabitkan dua helikopter Black Hawk semasa misi rutin latihan malam di Kentucky, Amerika Syarikat (AS).Jurucakap Fort Campbell, Nondice Thurman, berkata kesemua mangsa maut  dalam kejadian malam tadi di barat daya Kentucky, ketika kedua-dua helikopter sedang menjalani rutin latihan biasa dikendalikan oleh 101st Airborne Division, pesawat itu terhempas di padang malam Rabu di  Daerah Trigg, Kentucky.Timbalan Pegawai Pemerintah Bahagian Operasi, Brigedier Jeneral Tentera, John Lubas,i, berkata setakat ini tidak diketahui punca nahas dan pihaknya juga belum daoat mengesahkan sama ada kedua-dua helikopter berkenn bertembung antara satu sama lain.Lubas berkata pasukan penyiasat keselamatan pesawat dari Fort Rucker, Alabama akan tiba untuk meneliti data daripada komputer di dari helikopter nahas yang menurutnya sama dengan kotak hitam dalam pesawat komersial."Pada ketika ini, kami tidak tahu. Kami berharap apabila kami  pasukan dari Fort Rucker berada di sini dan mereka dapat mengeluarkan beberapa data barulah kami mempunyai pemahaman yang lebih jelas tentang apa yang berlaku," kata Lubas kepada pemberita.Lubas menambah bahawa satu helikopter mempunyai lima anggota di dalamnya manakala satu lagi membawa empat tentera, masing-masing dibekalkan dengancermin mata penglihatan malam. Setiausaha Tentera Christine Wormuth berucap pada jawatankuasa Senat, di mana penggubal undang-undang menzahirkan ucapan takziah mereka, dan berkata ia adalah saat yang sukar bagi cawangan perkhidmatan terbesar tentera AS. "Terima kasih atas ucapan simpati dan  doa anda untuk keluarga anggota kami yang terkorban dalam nahas itu. "Hati kami pilu bersama pemergian mereka," kata Wormuth kepada Jawatankuasa Perkhidmatan Bersenjata Senat."Ia adalah hari yang berat untuk semua." tambahnya.

(Serpihan helikopter di tapak nahas di Trigg County, Kentucky/REUTERS)

Cuaca dilaporkan baik  di kawasan Fort Campbell, yang melintasi sempadan antara Kentucky dan Tennessee,pada sesi latihan itu dijalankan menurut peramal Perkhidmatan Cuaca Kebangsaan Marc Chenard. Fort Campbel101st Airborne Division, adalah salah satu pangkalan tentera terbesar di Amerika Syarikat. Menurut laporan, rekod mencatatkan dua tentera AS terbunuh dalam nahas helikopter semasa latihan di Fort Campbell pada 2018. -REUTERS


Kelahiran empat anak cheetah, peristiwa bersejarah India

MADHYA PRADESH, 30 Mac- India menyambut kelahiran empat anak cheetah, lebih 70 tahun selepas haiwan itu diisytiharkan pupus secara rasmi di negara tersebut.Perdana Menteri, Narendra Modi menyifatkan khabar tersebut sebagai satu peristiwa bersejarah.Kesemua anak cheetah itu dilahirkan oleh Siyaya, berusia tiga tahun yang dipindahkan dari Namibia ke Taman Negara Kuno India pada September lalu.India telah membawa masuk lapan ekor cheetah dari Namibia sebagai sebahagian daripada usaha untuk memperkenalkan semula haiwan liar itu ke negara tersebut.Kesemua anak cheetah itu dalam keadaan baik.India telah lama berusaha untuk memperkenalkan semula haiwan itu sejak beberapa dekad lalu.Sebanyak 12 lagi cheetah dibawa ke India dari Afrika Selatan pada bulan lalu.Sebelum ini, cheetah Asiatik boleh ditemui di India, namun haiwan itu disahkan pupus pada 1952 selepas ia kehilangan tempat tinggal dan diburu kerana bulunya.- AFP


PRU Thailand, pengundi luar negara mengundi 24 April

BANGKOK, 30 Mac- Pengundi Thailand di luar negara akan mengundi awal pada 24 April hingga 5 Mei bagi pilihan raya umum yang akan berlangsung pada 7 Mei.Pengundi di luar negara akan melaksanakan tanggungjawab mereka di kedutaan atau konsulat jeneral atau mengundi melalui pos, di negara masing-masing sebelum undi mereka dikira di Thailand.Pendaftaran untuk pengundian luar negara bermula 25 Mac hingga 9 April.Setakat 28 Mac, lebih 24,000 rakyat Thailand telah mendaftar, termasuk pengundi di Australia, Amerika Syarikat, United Kingdom, Jepun dan Jerman menjadi antara lima negara utama.Pada pilihan raya umum 2019, sejumlah 119,313 warga Thailand mendaftar untuk mengundi di luar negara.Warga Thailand di luar negara dikehendaki mendaftar secara khusus untuk setiap pilihan raya dan melengkapkan maklumat terkini mengenai penempatan mereka.- REUTERS


Bolsonaro pulang ke Brazil, kembali hangatkan arena politik

BRASILIA, 30 Mac- Bekas Presiden Brazil, Jair Bolsonaro kembali ke Brazil selepas tiga bulan berada di Amerika Syarikat.Bolsonaro kembali ke arena politik Brazil untuk memberi tentangan kepada pengganti yang juga musuhnya, Luiz Inacio Lula da Silva.Pasukan keselamatan setempat mengetatkan kawalan keselamatan bagi mengelak tunjuk perasaan terhadap Bolsonaro yang menaiki penerbangan dari Orlando, Florida, Amerika Syarikat.Bekas presiden itu bakal berdepan tindakan mahkamah daripada pelbagai pihak di Brazil terutama kerana peranannya yang didakwa menghasut penyokong yang merusuh di parlimen pada 8 Januari.Ia adalah usaha yang gagal untuk menggulingkan Lula, yang menewaskannya dalam pilihan raya pada Oktober.Bolsonaro akan memulakan tugas baharu sebagai presiden kehormat partinya, Parti Liberal, minggu depan.Pihak berkuasa di Brasillia menggesa penyokong beliau agar tidak berhimpun di lapangan terbang.Pihak polis pula mengerahkan anggotanya untuk memastikan lalu lintas di bandar itu lancar.-AFP


Hubungan stabil AS-China perlu dicapai demi keamanan

BOAO, 30 Mac- Hubungan semasa antara Amerika Syarikat dan China membimbangkan negara lain kerana sebarang pertembungan antara kedua-dua pihak itu akan mendatangkan kesan buruk kepada dunia.Perdana Menteri Singapura, Lee Hsien Loong berkata kuasa besar mempunyai tanggungjawab yang lebih berat untuk mengekalkan hubungan yang stabil dan berkesan antara satu sama lain.Hsien Loong berkata demikian pada majlis Forum Boao untuk Asia (BFA) di Hainan.Perdana menteri itu menyatakan Washington dan Beijing tidak bersetuju dalam banyak isu yang sukar diselesaikan.Antaranya perdagangan dan pelaburan, rantaian bekalan, keselamatan siber, teknologi canggih, dan kebebasan navigasi.Beliau berharap China dan Amerika Syarikat akan berjaya menstabilkan hubungan mereka dan mewujudkan sikap saling percaya dan hormat agar mereka dapat bekerjasama dalam bidang yang mempunyai kepentingan sejajar.-REUTERS


Pelancaran loji tenaga nuklear Turkiye, Putin mungkin hadir

ANKARA, 30 Mac- Presiden Turkiye, Recep Tayyip Erdogan memaklumkan rakan sejawatannya dari Rusia, Vladimir Putin dijangka berkunjung ke Türkiye 27 April ini untuk menghadiri majlis perasmian loji kuasa nuklear Akkuyu.Menurut Erdogan, Putin mungkin hadir sendiri di Mersin atau hadir menerusi telesidang.Projek itu yang terletak di wilayah Mersin, di tenggara Turkiye, merupakan loji nuklear pertama Türkiye. Ia dijangka menghasilkan 35 bilion kilowatt-jam (kWj) elektrik setiap tahun dan akan memenuhi kira-kira 10 peratus keperluan elektrik domestik.Ia merupakan projek loji tenaga nuklear pertama di dunia yang dilaksanakan melalui model bina-milik-urus.Mengikut kontrak, firma Rosatom Rusia bersetuju menyediakan pelan reka bentuk, pembinaan, penyelenggaraan, operasi dan penugasan operasi loji janakuasa itu.-REUTERS


Kes selesema burung dikesan di Chile

SANTIAGO, 30 Mac- Kes pertama selesema burung dikesan di Chile. Kementerian Kesihatan Chile mengesahkan kes berkenaan telah menjangkiti seorang lelaki berusia 53 tahun yang menunjukkan simptom influenza yang teruk, namun pesakit berada dalam keadaan stabil.Pihak kementerian dalam satu kenyataan turut menyiasat sumber penularan wabak itu termasuk kontak rapat pesakit.Hujung tahun lalu, Chile melaporkan kes selesema burung H5N1 yang hanya menjangkiti haiwan liar.Kes yang berlaku dalam industri perladangan ini telah mendorong kerajaan untuk menghentikan eksport unggas.Selain Chile, Ecuador, Rusia, China, India dan Kemboja turut melaporkan jangkitan selesema burung daripada haiwan kepada manusia, sekali gus mendorong Pertubuhan Kesihatan Sedunia (WHO) melancarkan siasatan.- REUTERS


Colombia tangkap 52 suspek terlibat jenayah dadah antarabangsa

BOGOTA, 30 Mac- 52 individu ditahan pihak berkuasa Colombia berhubung pengedaran dadah antarabangsa.Menteri Pertahanan Colombia, Ivan Velasquez, operasi besar itu turut menerima kerjasama dari negara Amerika Syarikat, Perancis dan Sepanyol."Daripada jumlah yang telah ditangkap, 34 individu berada di bawah perintah ekstradisi semasa.Selepas dua tahun menjalankan siasatan, pihak berkuasa Colombia berjaya menangkap suspek semasa operasi yang berlangsung selama dua bulan sekali gus mengakibatkan rampasan empat tan kokain bernilai AS$134 juta," kata Velasquez.Dalam satu kenyataan, kementerian menjelaskan suspek mempunyai hubungan dengan organisasi antarabangsa Mexico seperti Sinaloa Cartel, Jalisco New Generation, Los Zetas serta organisasi Eropah seperti Clan Devesa.Mereka yang ditahan termasuk warga Mexico, Carlos Omar Felix dan Silvano Francisco Mariano dari kartel Sinaloa yang dituduh memperdagangkan 'fentanyl' ke Amerika Syarikat.Seorang warga Slovakia, Michal Pis, yang dituduh memasarkan dadah jenis 'methamphetamine' di negaranya, Republik Czech dan Jerman, juga antara yang ditahan, bersama seorang lelaki Britain yang menyelaras penghantaran dadah ke Belgium dan pengubahan wang haram di Chile.Walaupun 40 tahun memerangi dadah, Colombia kekal sebagai pengeluar utama kokain di dunia dengan Amerika Syarikat pasaran utamanya.-AFP


Tujuh mayat warga Vietnam ditemukan di perairan Taiwan

TAIPEI, 30 Mac- Sekurang-kurangnya tujuh mayat warga Vietnam ditemukan polis Taiwan di perairan negara itu sejak Februari lalu.Menurut pihak berkuasa tempatan pada Khamis, satu pasukan khas ditubuhkan bagi menyiasat kes berkenaan, disyaki wujud unsur penyeludupan manusia.Agensi Polis Kebangsaan Taiwan dalam satu kenyataan berkata pihak berkuasa pulau dan pejabat perwakilannya di Vietnam akan membantu ahli keluarga mangsa melakukan sesi pengecaman mayat selain akan bekerjasama dalam merungkai kes terbabit.Tambah kenyataan itu, pengawal pantai Taiwan akan turut serta dalam membantu siasatan.Asia Tenggara telah lama menjadi hab penyeludupan manusia, dengan penyeludup sering membawa penumpang menggunakan jalan bahaya seperti melalui Laut China Selatan ke pelbagai destinasi termasuk Australia, Kemboja dan lain-lain negara.

Selain itu, kapal penangkap ikan sering terbalik di tengah laut susulan cuaca buruk dan sebab lain di perairan antara Taiwan dan Jepun.Secara keseluruhan, pihak berkuasa berkata mereka telah menemui sekurang-kurangnya 20 mayat di laut antara 18 Februari dan 29 Mac.Agensi polis memaklumkan empat mayat masih lagi dikenal pasti manakala sembilan mayat disahkan warga Taiwan yang terjatuh ke dalam laut sama ada secara tidak sengaja atau akibat bunuh diri.Tambah agensi itu, tiada bukti menunjukkan bahawa kematian warga Taiwan itu ada kaitan dengan mayat Vietnam yang ditemui di laut."Kami juga akan bekerjasama dengan agensi penguat kuasa undang-undang Vietnam yang berkaitan untuk terus menjejaki kumpulan penyeludupan haram di Vietnam," kata kenyataan itu lagi.


WHO tambah ubat obesiti ke senarai ubat penting

GENEVA, 30 Mac - Ubat tangani obesiti dipertimbangkan buat kali pertama untuk dimasukkan ke dalam "senarai ubat-ubatan yang diperlukan" oleh Pertubuhan Kesihatan Sedunia (WHO).Pengarah Pemakanan WHO, Francesco Branca berkata ia akan dijadikan panduan kepada pemerintah dalam keputusan pembelian di negara berpendapatan rendah dan sederhana.

"Kami percaya ia adalah kerja yang sedang dijalankan. Pada masa sama, WHO sedang melihat penggunaan ubat untuk mengurangkan berat badan dalam konteks kajian semula sistematik bagi garis panduan untuk kanak-kanak dan remaja," kata Francesco pada taklimat media merujuk kepada penggunaan ubat sebagai rawatan obesiti.Permintaan untuk mempertimbangkan ubat obesiti dikemukakan oleh tiga doktor dan penyelidik di Amerika Syarikat.Ini meliputi bahan aktif liraglutide dalam ubat obesiti Novo Nordisk Saxenda yang akan dikeluarkan patennya tidak lama lagi. Ini bagi membolehkan versi generik yang lebih murah dihasilkan.Keputusan WHO untuk memasukkan Saxenda dan akhirnya generik dalam senarai untuk orang dewasa menandakan pendekatan baharu terhadap obesiti global oleh agensi kesihatan tersebut.Ini juga dilihat dapat membantu membuka jalan untuk rawatan yang lebih baru dan lebih berkesan daripada Novo Nordisk yang dipanggil Wegovy untuk disyorkan kepada negara berpendapatan rendah dan sederhana pada masa hadapan.-REUTERS


New Zealand dedah kes kematian pertama rabies

WELLINGTON, 30 Mac- New Zealand mendedahkan seorang pesakit disahkan meninggal dunia akibat virus rabies yang menjangkitinya dari luar negara bagaimanapun tidak memberi ancaman kepada orang awam.Menurut Kementerian Kesihatan New Zealand, doktor menggunakan kaedah kawalan jangkitan penuh di dua hospital tempat kes itu dirawat, pertama di Whangarei di Pulau Utara, kemudian berdekatan Auckland."Penularan rabies dari individu ke individu sangat jarang berlaku, hampir tidak diketahui. Jadi, tiada risiko kepada orang ramai," kata kementerian itu dalam satu kenyataan.Rabies kebiasaannya merebak melalui jangkitan air liur haiwan yang menggigit seseorang.Pesakit yang tidak dikenal pasti itu disyaki menghidap penyakit berkenaan ketika pertama kali dimasukkan ke hospital pada awal Mac.Keputusan makmal kemudian mengesahkan ia adalah kes rabies pertama di New Zealand, rumah kepada populasi lima juta orang."New Zealand tidak mempunyai kes rabies dalam populasi haiwan atau manusia dan kes ini tidak mengubah status bebas rabies kita," kata kementerian kesihatan.Pengarah kesihatan awam, Nick Jones menggesa orang ramai untuk mendapatkan vaksin sebelum melancong ke negara-negara yang mempunyai rekod kes penyakit anjing gila.“Walau bagaimanapun, pengembara harus sedar bahawa wujud ribuan kes rabies dilaporkan di seluruh dunia. Kita harus berwaspada selain perlu mendapatkan imunisasi kesihatan sebelum melancong ke luar negara," kata Nick Jones.- AFP


13 Universiti di Hainan, tawar biasiswa kepada negara ASEAN

HAINAN, CHINA, 29 Mac- 13 Universiti Pertanian di Hainan, China mengumumkan penawaran biasiswa kepada pelajar berkelayakan dari negara ASEAN untuk menyambung pelajaran di Hainan dalam bidang Pertanian dan sekuriti makanan. Biasiswa oleh kerajaan wilayah Hainan itu diberikan kepada 100 pelajar setiap tahun yang akan mengikuti pengajian dalam pelbagai bidang berkaitan yang ditawarkan di 13 Universiti tersebut.

Setiausaha Agung ASEAN, Kao Kim Hourn ketika dalam forum bertajuk Kerjasama Pertanian Tropika dan Prospek Antara China dan ASEAN berkata kedua-dua pihak telah bekerjasama sekian lama dimana China merupakan rakan dagang eksport terbesar ASEAN manakala China merupakan pelabur ketiga terbesar ASEAN. Dengan pelancaran rundingan penambahbaikan Kawasan Dagangan Bebas ASEAN-China, ACFTA pada tahun lalu juga, lebih banyak peluang pelaburan dan dagangan dapat dimanfaatkan kedua-dua pihak terutama dalam bidang pertanian di Hainan. Forum Kerjasama Pertanian Tropika dan Prospek Antara China dan ASEAN adalah sebahagian dari agenda perbincangan dalam Forum Asia Boao, Hainan.


AS kecam tindakan Myanmar bubar parti Suu Kyi

WASHINGTON, 30 Mac - Amerika Syarikat mengecam tindakan junta Myanmar kerana membubarkan parti pemimpin awam yang digulingkan, Aung San Suu Kyi dan memberi amaran bahawa langkah itu akan membawa lebih banyak ketidakstabilan.Pembubaran itu dibuat ketika junta bersiap sedia untuk mengadakan pilihan raya yang dipercayai bertujuan mengukuhkan kuasa tentera yang menggulingkan kerajaan yang dipilih Suu Kyi pada Februari 2021.

“Kami mengutuk sekeras-kerasnya keputusan rejim tentera Burma untuk memansuhkan 40 parti politik, termasuk Liga Kebangsaan untuk Demokrasi (NLD).“Mana-mana pilihan raya tanpa penyertaan semua pihak berkepentingan di Burma tidak akan dan tidak boleh dianggap bebas atau adil dan memandangkan penentangan yang meluas terhadap pemerintahan tentera, desakan unilateral rejim ke arah pilihan raya berkemungkinan akan meningkatkan ketidakstabilan,” kata jurucakap Jabatan Negara, Vedant Patel. Suu Kyi mengasaskan NLD pada tahun 1988 dan memenangi kemenangan besar dalam pilihan raya pada tahun 1990 yang kemudiannya dibatalkan oleh junta ketika itu.Amerika Syarikat berikrar untuk meneruskan tekanan ke atas Myanmar dan menerusi langkah terbaharunya minggu lalu, Jabatan Perbendaharaan memberi amaran tentang risiko sekatan AS ke atas sesiapa sahaja yang menyediakan bahan api jet kepada junta.Tetapi Amerika Syarikat telah berhenti daripada mengambil tindakan terhadap syarikat minyak dan gas milik negara Myanmar dengan negara jiran Thailand, sekutu rapat AS kerana bimbang tentang kesan tindakan tersebut.-AFP


Rusia jalani latihan awal, bendung wabak selesema burung

KALININGRAD, 30 Mac - Pasukan pakar di daerah Kaliningrad, Rusia menjalankan latihan membendung wabak selesema burung di kawasan yang menjadi tumpuan penghijrahan haiwan itu.Latihan diadakan di Curonian Spit dan kawasan Pertubuhan Pendidikan, Saintifik dan Kebudayaan (UNESCO) di Lautan Baltik. Rusia menjadi lokasi penghijrahan 20 juta burung yang terbang ke Afrika dan kembali ke negara itu setiap tahun.

Pakar berkata wabak yang merebak ke seluruh dunia tahun lalu menyaksikan 200 juta burung terpaksa dihapuskan. Ini mengakibatkan harga telur melonjak naik serta menimbulkan kebimbangan penularan wabak itu terhadap manusia.Pegawai kesihatan global menjelaskan, risiko penularan keatas manusia bagaimanapun masih rendah.Pengeluar vaksin terkemuka dunia pula yakin mampu mengeluarkan vaksin yang cukup jika virus itu dikesan menjangkiti manusia.-AFP


Lebih 20 aktivis politik di Congo disyaki dibunuh oleh tentera

LUBUMBASHI, 30 Mac - Lebih 20 aktivis politik dibunuh di bandar Lubumbashi di tenggara Congo, dedah Pertubuhan Keamanan dan Keselamatan Awam (PKKA) semalam.Mereka mendakwa penyerang tidak diketahui identiti itu mungkin adalah anggota tentera kerana berpakaian celoreng ketika melancarkan serangan.

"Beberapa komando...membunuh lebih 25 orang, sesetengahnya terkena peluru dan yang lain mati lemas," kata Bertin Tchoz, ketua PKKA di daerah Haut-Katanga yang mana Lubumbashi adalah ibu kotanya.Mangsanya pula adalah ahli Kesatuan Kebangsaan Persekutuan Congo (UNAFEC).Presiden UNAFEC, Jean Umba Lungange mendakwa serangan yang berlaku pada Jumaat lalu membabitkan orang berpakaian seragam tentera yang dibawa oleh orang awam."Mereka menemui anak muda anggota UNAFEC di lokasi di mana mereka selalu mengadakan pertemuan dan melepaskan tembakan. Sebahagian mereka ditembak dan yang lain lemas dalam Sungai Naviundu berhampiran ketika cuba melarikan diri."Kami ditinggalkan dengan 21 mayat ketika ini," katanya sambil menambah terdapat orang masih hilang.Jurucakap tentera di wilayah itu memberitahu AFP bahawa dia tidak mengetahui peristiwa itu kerana tiada parti parti politik merujuk perkara itu kepada tentera.Selepas penemuan lima mayat di Sungai Naviundu pada Isnin lalu, Datuk Bandar, Martin Kazembe mengarahkan siasatan dijalankan untuk menentukan pihak yang mendalangi perbuatan itu.-AFP


FIFA lucut hak Piala Dunia B-20 Indonesia

LAUSANNE, 30 Mac - FIFA mengumumkan bahawa mereka menyingkirkan Indonesia sebagai tuan rumah Piala Dunia Bawah 20 Tahun (B-20) berikutan kebimbangan politik membabitkan penyertaan Israel."Keputusan itu dibuat berikutan perkembangan semasa. Tuan rumah baharu akan diumumkan secepat mungkin, dengan tarikh kejohanan masih belum berubah," kata FIFA dalam satu kenyataan tanpa menyatakan secara terperinci.

Undian untuk kejohanan 24 pasukan yang bermula pada 20 Mei dijadual akan diadakan pada hari Jumaat di Bali, namun FIFA membatalkan majlis berkenaan tanpa memberikan sebab atau menetapkan tarikh baharu.Indonesia dan Israel tidak mempunyai sebarang hubungan diplomatik secara formal dan mereka memberikan sokongan buat Palestin di negara memiliki penduduk Muslim paling ramai itu seterusnya mencetuskan penolakan terhadap pembabitan pasukan Israel.Selain kerajaan Bali meminta Israel disingkirkan daripada kejohanan, ratusan penduduk Muslim melakukan demonstrasi di ibu kota Jakarta bulan ini sebagai protes terhadap pembabitan negara itu.Pegawai kerajaan Indonesia awal minggu ini berkata kegagalan untuk menganjurkan kejohanan berkenaan boleh menyebabkan penggantungan dan mereka boleh disingkirkan daripada kejohanan antarabangsa lain termasuk Piala Dunia dan Piala Asia.Mereka berkata kegagalan boleh menyebabkan kerajaan rugi dalam aspek ekonomi membabitkan trillion rupiah.-AFP


Lapan orang mungkin bertanggungjawab atas kematian 39 pendatang

MEXICO, 30 Mac - Pendakwa raya Mexico telah mengenal pasti lapan orang yang berkemungkinan bertanggungjawab terhadap kematian 39 orang dalam kebakaran di pusat tahanan sementara pendatang asing di Ciudad Juarez di utara Mexico.Menteri Keselamatan Mexico, Rosa Icela Rodriguez berkata mereka adalah dua ejen persekutuan, seorang pegawai migrasi negeri dan lima anggota firma keselamatan swasta.Pendakwa raya Mexico turut berkata mereka menyiasat insiden itu sebagai kemungkinan pembunuhan.

Kesemua mangsa adalah lelaki dan kerajaan berada di bawah tekanan untuk mengetahui sebab mereka meninggal dunia selepas pegawai berkata pendatang wanita di pusat itu telah dipindahkan dengan selamat.Sebuah video pendek yang tular di media sosial pada Selasa dipercayai rakaman keselamatan dari dalam pusat tahanan semasa kebakaran menunjukkan seorang lelaki menendang palang pintu yang berkunci ketika sel mereka dipenuhi asap."Kelihatan tiga orang beruniform melintas tanpa cuba membuka pintu."Protokol kecemasan dan sama ada syarikat keselamatan swasta itu dilatih dengan betul, akan diperiksa," tambah Rodriguez.Unit hak asasi manusia di pejabat Peguam Negara Mexico berkata bahawa masih belum ada tangkapan dilakukan namun waran akan dikeluarkan pada Khamis.Pihak berkuasa percaya, kebakaran yang kebanyakannya mengorbankan lelaki dari Guatemala dan negara-negara Amerika Tengah yang lain telah dimulakan oleh pendatang yang membakar tilam sebagai tindakan protes apabila mereka mendapati mereka akan dihantar pulang.-REUTERS


Negara kukuh perlu bantu negara lemah - IMF

BOAO, 30 Mac - Tabung Kewangan Antarabangsa (IMF) menyeru negara yang berada dalam kedudukan kewangan yang kukuh membantu negara yang terbeban dalam menghadapi masalah hutang.Ketua Pengarahnya, Kristalina Georgieva pada Khamis berkata mekanisme tersebut akan memberi manfaat besar kepada penghutang dan pemiutang.

"Kita amat memerlukan mekanisme global yang lebih pantas lagi cekap untuk menyediakan rawatan hutang kepada negara-negara ini."Kejayaan ini akan menghapuskan satu sumber penting berhubung ketidakpastian kepada gambaran global,"kata Georgieva di Forum Boao.Geogieva turut mengalu-alukan pembabitan China dalam Rangka Kerja Bersama dan penyertaan dalam rundingan Meja Bulat Hutang Berdaulat Global yang baharu.Forum Boao yang berlangsung di Hainan China sehingga esok dilihat menonjolkan Asia setaraf dengan Forum Ekonomi Dunia di Davos, Switzerland. Tambah Georgieva, semua pihak perlu bekerjasama untuk menggiatkan semula perdagangan antarabangsa berlandaskan kesaksamaan supaya lebih ramai orang mendapat manfaat daripada globalisasi termasuk mempelbagaikan rantaian bekalan berdasarkan logik ekonomi.Memetik penyelidikan dijalankan IMF, beliau berkata dapatan menunjukkan kos jangka panjang perpecahan perdagangan boleh mencecah setinggi tujuh peratus daripada Keluaran Dalam Negara Kasar (KDNK) global.-REUTERS


Zelensky undang Presiden China melawat Ukraine

KIEV, 29 Mac- Presiden Ukraine Volodymyr Zelensky mengundang Presiden China Xi Jinping untuk melawat Ukraine, lapor Associated Press pada hari Rabu."Kami bersedia untuk bertemu dengannya di sini," kata Zelensky kepada agensi berita dalam satu wawancara. Xi Jinping tidak bercakap dengan Zelensky sejak pencerobohan Rusia ke atas Ukraine pada Februari tahun lalu.

(Zelensky melawat bangunan kediaman yang rosak akibat serangan peluru berpandu Rusia di Zaporizhzhia/REUTERS)

Bagaimanapun, bulan lalu, China menerbitkan pelan damai 12 perkara untuk "penyelesaian krisis politik Ukraine". Xi Jinping membincangkan perkara tersebut itu dengan "rakan karibnya", Presiden Rusia Vladimir Putin, semasa lawatan negara ke Moscow minggu lalu, walaupun perbincangan itu tidak menunjukkan kemajuan berkenaan cara untuk menamatkan peperangan.Cadangan China termasuk gesaan untuk mengurangkan serangan dan konflik sekali gus ke arah gencatan senjata di Ukraine.Bagaimanapun, Amerika Syarikat telah menolak cadangan itu, memandangkan China telah menolak untuk bertindak mengecam Rusia berhubung pencerobohannya ke atas Ukraine.Ukraine mengalu-alukan penglibatan diplomatik China. Namun Zelensky berkata beliau hanya akan mempertimbangkan penyelesaian damai selepas tentera Rusia meninggalkan wilayah Ukraine.-REUTERS


Populasi penduduk Shanghai menurun pada 2022

HONG KONG, 29 Mac- Populasi penduduk di kota Shanghai menunjukkan penurunan pada tahun lalu selepas pihak berkuasa negara itu melaksanakan sekatan ketat COVID-19. Manakala lebih dari 250,000 pekerja asing turut meninggalkan bandar tersebut.Data yang diterbitkan oleh Biro Perangkaan Shanghai pada hari Selasa, menunjukkan hab yang padat itu mempunyai 24.76 juta orang tahun lepas, berbanding 24.89 juta orang pada 2021.Populasi di Shanghai menunjukkan penurunan kali pertama dalam tempoh lima tahun. Selain itu, Beijing juga mencatatkan penurunan populasi pertama sejak 2003.Tahun lalu, populasi penduduk China menurun buat kali pertama dalam tempoh enam dekad kerana dibebani oleh peningkatan kos sara hidup terutamanya di bandar besar, pertumbuhan ekonomi yang perlahan dan perubahan sikap terhadap perancangan keluarga.

Menurut tinjauan rasmi biro tersebut, kira-kira 60% orang yang tinggal di Shanghai berkata mereka hanya mahukan seorang anak atau tidak mempunyai anak.Manakala, lebih daripada 28% penduduk Shanghai berkata mereka tidak merancang untuk menambah anak kerana kos penjagaan kanak-kanak yang tinggi.Kadar kelahiran Shanghai turun kepada 4.4 bagi setiap 1,000 orang daripada 4.7 pada tahun sebelumnya, manakala kadar kematiannya meningkat kepada 6.0 bagi setiap 1,000 orang daripada 5.6 disebabkan populasi yang semakin tua.Pada tahun lalu, China mencatatkan kadar kelahiran terendah, iaitu 6.77 bagi setiap 1,000 orang.Sekitar 18.7 peratus penduduk Shanghai berusia lebih daripada 65 tahun, melebihi purata kebangsaan 14.9 peratus.Bimbang dengan populasi China yang semakin berkurangan, penasihat politik kepada kerajaan telah memberi lebih daripada 20 cadangan untuk meningkatkan kadar kelahiran.Bagaimanapun, pakar berpendapat yang terbaik yang boleh mereka lakukan ialah memperlahankan penurunan populasi.-REUTERS


China akan bertindak jika Presiden Taiwan bertemu Speaker AS

(Presiden Taiwan, Tsai Ing-wen  di Lapangan Terbang Antarabangsa di Taoyuan, Taiwan sebelum berlepas ke Amerika Syarikat/AFP)

TAIPEI, 29 Mac- China berikrar untuk "melawan balik" sekiranya Presiden Taiwan Tsai Ing-wen bertemu Speaker Dewan Perwakilan Amerika Syarikat (AS), Kevin McCarthy semasa lawatannya ke Amerika Syarikat.Tsai berlepas ke Amerika pada hari Rabu. Beliau juga akan ke Guatemala dan Belize untuk mengeratkan hubungan dengan sekutu diplomatik sebelum menuju ke California, untuk bertemu Dewan Perwakilan AS, Kevin McCarthy .China mendakwa pulau demokrasi itu sebagai sebahagian daripada wilayahnya akan dirampas semula suatu hari nanti dan di bawah prinsip "Satu China", tiada negara boleh mengekalkan hubungan rasmi dengan Beijing dan Taipei.Beijing memberi amaran bahawa ia "tegas menentang" sebarang pertemuan antara Tsai dan McCarthy dan berikrar untuk mengambil "langkah tegas untuk melawan" jika ia diteruskan.

"Jika (Tsai) terlibat dengan Speaker Dewan AS McCarthy, ia akan menjadi satu lagi provokasi yang serius melanggar prinsip 'Satu China', menjejaskan kedaulatan dan integriti wilayah China dan menjejaskan keamanan dan kestabilan di seluruh Selat Taiwan," kata jurucakap Pejabat Hal Ehwal Taiwan, Zhu Fenglian. Perjalanan Tsai berikutan keputusan Honduras bulan ini untuk membuka hubungan diplomatik dengan Beijing, menjadikan Belize dan Guatemala antara 13 negara yang mempunyai hubungan rasmi dengan Taipei."Tekanan luar tidak akan menghalang keazaman kami untuk menjadi global," kata Tsai kepada pemberita di lapangan terbang sebelum berlepas. "Kami tenang dan yakin. Kami tidak akan tunduk dan kami tidak akan memprovokasi (orang lain)", katanya.- AFP


Pertumbuhan ekonomi Vietnam perlahan, eksport merosot

HANOI, 29 Mac - Pertumbuhan ekonomi Vietnam perlahan pada suku pertama tahun ini apabila eksport merosot disebabkan permintaan pengguna yang berkurangan.Ekonomi hab pembuatan tersebut berkembang sebanyak 3.32 peratus dalam tempoh Januari-Mac, turun daripada 5.05 peratus dalam tempoh yang sama pada tahun 2022.Vietnam merupakan antara pengeksport pakaian, kasut dan perabot terbesar di dunia tetapi pada suku pertama tahun 2023, negara itu berdepan 'perkembangan yang tidak stabil dan rumit dalam ekonomi dunia', kata Pejabat Perangkaan Am (GSO) dalam satu kenyataan."Pemulihan ekonomi dunia yang perlahan dengan dasar monetari yang ketat di beberapa negara telah mengurangkan permintaan pengguna dalam rakan perdagangan utama. Ini memberi kesan kepada jumlah import dan eksport Vietnam."Vietnam memperoleh $79 bilion daripada eksport pada suku tersebut, turun 11.9 peratus tahun ke tahun.

(Pertumbuhan ekonomi Vietnam perlahan pada suku pertama tahun 2023 apabila eksport merosot disebabkan permintaan pengguna yang berkurangan/AFP)

Menurut kenyataan itu, penghantaran telefon pintar turun 15 peratus dan penghantaran elektronik menurun sebanyak 10.9 peratus pada bulan tersebut."Komoditi dan ekonomi yang bergantung kepada eksport seperti Vietnam amat terdedah kepada permintaan eksport yang perlahan, termasuk dari China," kata Bank Dunia dalam laporan awal.Lebih 630,000 pekerja kilang kehilangan pekerjaan atau dikurangkan waktu kerja di Vietnam pada tahun 2022, menurut kementerian buruh.Bank itu meramalkan pertumbuhan ekonomi Vietnam untuk tahun 2023 akan berada pada 6.3 peratus, turun daripada lapan peratus pada tahun 2022. -AFP


Keadilan dituntut untuk mangsa kebakaran pusat tahanan imigresen Mexico

(Anggota bomba, petugas ambulans dan tentera Mexico cuba menyelamatkan pendatang dalam kebakaran di pusat tahanan imigresen di Ciudad Juarez/AFP)

CIUDAD JUAREZ, 29 Mac - Para migran dan aktivis menuntut keadilan untuk sekurang-kurangnya 40 pendatang yang terbunuh dalam kebakaran di pusat tahanan imigresen di bandar sempadan utara Mexico, Ciudad Juarez.Mereka berkumpul di luar stesen penghijrahan di Ciudad Juarez di mana pendatang dari Amerika Tengah dan Selatan maut selepas kebakaran berlaku disebabkan bantahan terhadap pengusiran, kata seorang pegawai.“Mereka telah berada di dalam selama sebulan. Mereka menangis kelaparan kerana mereka (pegawai) tidak memberi mereka makanan. Ia tidak adil,” kata seorang pendatang dari Venezuela, Daniela Marquez, yang menghadiri protes itu.Sekurang-kurangnya 28 daripada mangsa maut adalah dari Guatemala, kata Menteri Luar negara Amerika Tengah, Mario Bucaro.Manakala 13 mangsa lagi adalah warga Honduras, menurut timbalan menteri luar negara itu.

(Sekumpulan aktivis melakukan protes di luar pusat tahanan imigresen di Ciudad Juarez/AFP)

Selain 40 yang maut, 28 orang yang lain dimasukkan ke hospital selepas cedera dalam kebakaran itu, kata Institut Migrasi Kebangsaan (INM) Mexico dan kesemuanya adalah lelaki.Presiden Mexico, Andres Manuel Lopez Obrador, berkata pihak berkuasa percaya kebakaran di bandar bertentangan El Paso, Texas, berlaku pada pukul 9:30 malam waktu tempatan, ketika beberapa pendatang membakar tilam sebagai tanda protes selepas mendapati mereka akan dihantar pulang. Beliau tidak memberikan butiran lanjut tentang berapa ramai yang terkorban dalam kejadian itu.Kebakaran itu menyebabkan kematian paling tinggi berlaku di negara itu dalam beberapa tahun, ketika Amerika Syarikat dan Mexico sedang bergelut untuk mengatasi tahap rekod lintasan sempadan. -REUTERS


Jepun ambil langkah waspada susulan latihan ketenteraan Rusia

TOKYO, 29 Mac - Tokyo mengambil langkah berwaspada susulan latihan ketenteraan yang dilaksanakan Rusia di sekitar Laut Jepun. Menurut Menteri Luar Jepun, Yoshimasa Hayashi, Moscow melancarkan latihan peluru berpandu antikapal supersonik di perairan itu baru-baru ini.P-270 Moskit merupakan peluru berpandu jelajah supersonik jarak sederhana, mampu memusnahkan kapal dalam jarak 120 kilometer.

(Moscow melancarkan latihan peluru berpandu antikapal supersonik di perairan Laut Jepun baru-baru ini/ Foto REUTERS)

Pelancaran peluru berpandu tersebut dilakukan seminggu selepas dua pesawat pengebom Rusia yang mampu membawa peledak nuklear berlegar-legar selama tujuh jam sekitar Laut Jepun.Rusia menyatakan ia sebagai salah satu latihan penerbangan yang dirancang.Jelas Hayashi, keaktifan operasi ketenteraan Kremlin di wilayah tersebut akan terus dipantau dari masa ke masa. -REUTERS